ОАВ: "Непартак" туфайли Хитойда 420 минг киши хавфсиз жойларга кўчирилди\n17:18 / 09.07.2016\nСўнгги хабарларга кўра, Хитой ҳукумати Фуцзянь вилоятига ёпирилган "Непартак" тўфони сабаб 420 мингдан ортиқ одамни хавфли жойлардан кўчиришга мажбур бўлган, деб хабар қилмоқда Xinhua агентлиги.\nТабиий офат, минтақадаги 5та аэропортнинг вақтинча ёпилиши ва 400га яқин авиапарвознинг бекор қилинишига олиб келган. 33мингдан ортиқ балиқчилик қайиқ ва кемалари портларга қайтган. Вилоят ҳудудида электр таъминоти бузилган. Жабрланганлар ҳақида маълумотлар йўқ.\nТўфон Цюаньчжоу шаҳар округи ҳудудида қуруқликка етиб келгани хабар қилинаяпти. "Непартак"нинг асосий зарбаси шаҳарнинг Шиши уездига тўғри келган. Бу ерда, шамол тезлиги сониясига 27,8 метрни ташкил этган. Тахминларга кўра, тўфон шимоли-ғарб томон соатига 150 км тезликда ҳаракатланиб, аста-секин кучини йўқота боради.\nАввалроқ, "Непартак" сабаб 220 минг киши кўчирилгани хабар қилинган эди. Тўфонга Микронезиядаги тарихий жангчининг номи берилган.


Ҳамма билиши шарт: карантин қоидаларини бузганлик учун жавобгарлик борасидаги сўнгги ўзгаришлар - hudud24.uz\n2021, 15-Aprel | 23:20\nБош саҳифа Янгиликлар Ҳуқуқ Ҳамма билиши шарт: карантин қоидаларини бузганлик учун жавобгарлик борасидаги сўнгги ўзгаришлар\n17:42 / 03-04-2020\nБугун бутун дунёни ларзага солаётган, барчани бехаловат қилаётган бу мудхиш коронавирус пандемияси (COVID-19) яқинда пайдо бўлган коронавирус юқумли касалликларнинг сўнгги авлодидир. 2019 декабрь ойида Хитойнинг Ухань шаҳрида эпидемия тарқалгунига қадар бу касаллик ҳақида ҳеч нарса маълум эмас эди. Вируснинг бу даражада хавфлилиги, жуда кескин суръатда кўпайиши ва ўзи билан кўплаб қурбон олиб кетиши ҳеч кимнинг хаёлига келмаганди.\nКоронавируснинг (COVID-19) тез тарқалиши оқибатида давлатлар томонидан мазкур касалликнинг олдини олиш учун турли чора-тадбирлар амалга оширилгани барчага маълум. Лекин шунга қарамасдан, мазкур тартиб-қоидаларни чеклаб ўтувчилар, бузувчилар ҳам, афсуски, учраб турибди. Давлат мутасаддилари улар билан зудликда муросасиз шуғулланишга мажбур. Чунки фуқароларининг лоқайдлиги ва бефарқлиги оқибатида оғир ҳолатларни келтириб чиқариши мумкин.\nКескин чора кўрилмас экан бу иллатдан қутилмаймиз\nМамлакатимизда бугунги кун эпидемиологик вазиятидан келиб чиққан ҳолда карантин қоидаларини бузганлик учун жавобгарлик масалалари борасида қонунчиликка ўзгартиш ва қўшимчалар киритилди.\nУнга кўра, биринчидан, инсон учун хавфли бўлган бошқа юқумли касалликларнинг пайдо бўлиши ҳамда тарқалиши шароитида ҳақиқатга тўғри келмайдиган маълумотларни тарқатганлик учун жиноий жавобгарлик белгиланди. Мазкур жиноятни содир қилганлик учун базавий ҳисоблаш миқдорининг 200 бараваригача миқдорда жарима ёки 300 соатгача мажбурий жамоат ишлари ёхуд 2 йилгача ахлоқ тузатиш ишлари билан жазоланиши белгиланди. Лекин ҳуқуқбузар юқорида кўрсатилган маълумотларни нашр қилиш ёки бошқача усулда кўпайтирилган матнда ёки оммавий ахборот воситалари, шунингдек, Интернет бутунжаҳон ахборот тармоғи орқали тарқатса, унда жазо бирмунча оғирроқ қилиб белгиланди, яъни базавий ҳисоблаш миқдорининг 200 бараваридан 400 бараваригача миқдорда жарима ёки 300 соатдан 360 соатгача мажбурий жамоат ишлари ёхуд 2 йилдан 3 йилгача ахлоқ тузатиш ишлари ёки 3 йилгача озодликни чеклаш ёки 3 йилгача озодликдан маҳрум қилиш билан жазоланади (ЎзР ЖК 2445-модда).\nИккинчидан, Санитарияга оид қонун ҳужжатларини ёки эпидемияга қарши кураш қоидаларини бузганлик учун жавобгарлик анча кучайтирилди (ЎРМЖК 54-модда, ЎР ЖК 2571-модда). Аввало, ушбу моддада карантинли ва инсон учун хавфли бўлган бошқа юқумли касалликлар пайдо бўлиши ҳамда тарқалиши шароитида қуйидаги талабларга узрли сабабларсиз риоя қилмаслик тегишли жавобгарлик келтириб чиқариши таъкидланган:\nкарантинни ўташ учун белгиланган жойларга етиб бориш ва ушбу жойларни белгиланган муддат давомида тарк этмаслик;\nкасаллик юқиш хавфи мавжуд бўлган даврда мулоқотда бўлинган шахслар ва борилган жойлар ҳақидаги маълумотларни ошкор қилиш.\nУчинчидан, карантинли ва инсон учун хавфли бўлган бошқа юқумли касалликлар пайдо бўлиши ҳамда тарқалиши шароитида ваколатли органнинг махсус талабларига зид равишда жамоат жойларида ниқобсиз юриш учун ҳам жарима қўлланилди. Унга кўра, базавий ҳисоблаш миқдорининг 5 бараваригача миқдорда жарима ундирилади.\nТўртинчидан, карантинли ва инсон учун хавфли бўлган бошқа юқумли касалликлар пайдо бўлиши ҳамда тарқалиши шароитида эпидемияларга қарши кураш қоидаларини бузишга оид ҳуқуқбузарлик содир этган шахсга нисбатан 30 суткагача бўлган муддатда маъмурий жазо тайинлаш билан бирга тиббий мажбурлов чораси қўлланилади. Бу тегишли тиббий асослар мавжуд бўлган тақдирда давлат санитария назорати органлари, ички ишлар ва Ўзбекистон Республикаси Миллий гвардияси органлари томонидан амалга оширилади.\nРоссия Федерацияси фуқаролари ўзида коронавирус мавжудлиги бўйича шубҳага борса каратин қоидаларига риоя этиши лозим ҳисобланади. Бундай ҳолатда давлат органлари мазкур беморга ишга лаёқатсиз варақасини олиш учун кўмаклашади.\nГарчанд, карантин режимини бузганлик учун маъмурий жавобгарлик белгиланган бўлиб, унга кўра 100 рублдан 500 рублгача жарима солиниши кўзда тутилган (РФ МЖК 6.3-модда).\nАгар ўзини изоляция қилиш натижасида нохуш оқибатларга олиб келинса, яъни бошқа шахсларга юқтириш ёки ўлим ҳолати юзага келса, жиноий жавобгарлик белгиланади. Унга кўра, биринчи ҳолат учун 80 минг рублгача жарима, кейингиси учун эса, 5 йилгача озодликдан маҳрум қилиш жазоси белгиланиши мумкин (РФ ЖК 236-модда).\nКарантин қоидаларинии бузганлик учун янада жазо чораларини кучайтирилганлигини Осиё давлатлари тажрибасида кўриш мумкин.\nКоронавирус биринчи бўлиб қайд этилган давлат сифатида Хитойни мисол қилиб олсак бўлади. Хусусан, карантин назоратидан ўтишдан бош тортган ёки мамлакатга киргач, унга тўсқинлик қилган шахс $ 700 гача жарима ундирилиши мумкин.\nШу билан бирга Хитойда коронавирус эпидемияси билан боғлиқ жиноятларнинг 21 тури аниқланган. Ҳаттоки, касалликни юқтирган шахс даволанишдан ва карантин қоидаларига риоя этишдан бош тортганлиги ёки ўзбошимчалик билан карантин режимини бузганлиги, жамоат жойларига борганлиги ҳамда жамоат транспортларидан фойдаланганлиги учун ўлим жазоси ҳам қўлланилиши мумкин экан.\nЖанубий Корея эса, яқинда вирусга қарши чораларни кучайтирди: қоидабузар 8,2 минг АҚШ долларигача жаримага тортилиши, шунингдек,\n2 йилгача озодликдан маҳрум бўлиши мумкин.\nХитойдан кейинги карантин қоидаларинии бузганлик учун кучлироқ жазолар белгиланган давлатлар сифатида Аргентина ва Исроилни мисол қилиб олсак бўлади. Аргентинада 15 йилгача озодликдан маҳрум қилиш жазоси белгиланган бўлса, Исроилда эса бу муддат 7 йилни ташкил қилади.\nЮқоридаги таҳлиллар шуни кўрсатмоқдаки, қоидабузар фуқаролар ҳисобига коронавирус янада кенгроқ тарқалиб кетмаслиги учун жазони кучайтириш, кескин чоралар кўриш зарурати юзага келди. Шундай экан, биз фуқаролардан эса, мазкур қоидаларни онгли равишда тўғри қабул қилиш, уларга риоя этиш ва бу билан ўзимизни, яқинларимизни ва фарзандларимизни ҳимоя қилиш ҳар бир фуқаронинг давлат ва жамият олдидаги инсонийлик вазифаси сифатида қабул қилишимиз талаб этилади.\n“Халқаро ҳуқуқ ва инсон ҳуқуқлари” кафедраси мудири\nАввалги мақолаДавлат хизматлари агентлиги: Стикерлар имтиёз эмас, карантин шароитидаги қатъий чорадир!\nКейинги мақолаМеҳмет Ўз: Биз бу вирусдан қоча олмаймиз дўстлар…


Унумли меҳнат натижаси - AmuNews.uz - энг сўнгги янгиликлар\nУнумли меҳнат натижаси\nПахтакор деҳқонларимизнинг қайноқ меҳри ва ишчан, моҳир қўллари билан экиб ўстирилаётган пахталаримиз ҳар йилгидек бу йил ҳам ўзининг чексиз саҳоватини биздан дариғ тутмади. Пахтазорларимизда бирин-кетин "оқ олтин” хирмонлари кўкка бўй чўзди. Натижада туманимиз пахтакорлари 16050 гектар пахта майдонидан 33050 тонналик юксак "оқ олтин” хирмонини бунёд этиб, йиллик шартномавий режасини ортиғи билан адо этиб, дастлабки довондан ошди. Эндиликда бутун куч-ғайратимиз ва шижоатимизни 43 минг тонналик юксак маррани эгаллашга сафарбар этмоқдамиз.\nБугунги юксак "оқ олтин” хирмонимизни бунёд этишда туманимиздаги мавжуд 261 та пахтачилик фермер хўжаликларининг муносиб ҳиссалари бор, албатта. Шу жумладан, бизнинг "Йўлдошев Анвар” фермер хўжалиги пахтакорларининг ҳам улушлари борлигидан фахрланамиз. Фермер хўжалигимизда эрта баҳорда 82 гектар пахта майдонига барака уруғлари қадалиб гектарлардан тўлиқ ниҳол олинди ва агротехник қоидаларига мувофиқ парвариш қилинди, меъёрида озиқлантирилди ва суғорилди. Натижада биз кутганимиздек мўл пахта ҳосили етиштирилди. Пахтазорлардаги ҳосил чўғини чамалаб кўриб бу йил ҳам 40 центнерлик марра эгалланишига амин бўлдик.\nПахта йиғим-терим ишлари қизиб кетди. Ҳар куни пахтазорларимизда 160-165 нафар теримчилар ва ҳашарчилар унумли меҳнат қилишиб, ўн кун ичида йиллик маррадан ошдик ва давлат хазинасига 200 тоннадан зиёд "оқ олтин” дурдоналарини етказиб бердик. Мунаввар Сийдабуллаева, Гулбаҳор Сийтчанова, Моможон Отажанова, Шукрулло Йўлдошев, Анвар Хонов ва Соатбой Матқурбонов каби ижарачиларимизнинг ҳар бири мавсум бошидан буён 8-10 тоннадан пахта ҳосилини териб топширдилар.\nШунингдек, Ажиниёз номидаги НДПИ педагогика факультетининг 44 нафар талабалари ҳам зўр ғайрат кўрсатиб, 60 тоннадан зиёд "оқ олтин” дурдоналарини териб топширдилар. Умуман, бугунги кунда пахтазорларимиз қизғин меҳнат майдонига айланган.\nТеримчиларнинг унумли меҳнат қилишлари учун барча қулай шарт-шароитларни яратиб берганмиз. Меҳнат ҳақлари ўз вақтида ҳисоб-китоб қилинмоқда. Илғор теримчилар моддий ва маънавий рағбатлантирилмоқда.\nПахтазорларимизда ҳосил ҳали мўл. 330 тонналик юксак маррани эгаллаб, пахта ҳосилдорлигини гектар бошига 40 центнердан оширишга эришамиз.\n"Йўлдошев Анвар” фермер хўжалиги раиси, Ўзбекистонда хизмат кўрсатган пахтакор.\nБУГУН БИЗ – ҲАММАМИЗ ПАХТАКОPМИЗ\nМЕҲНАТ МУНОСАБАТЛАPИ БУЗИЛГАНДА ҚЎЛЛАНИЛАДИГАН ИНТИЗОМИЙ ЖАЗОЛАP


Халқ таълими вазирлиги пойтахтдаги 72-сонли мактабнинг тақдирига нуқта қўйди | IDROK.UZ\nЎзбекистон Республикаси Халқ таълими вазирлиги томонидан Тошкентдаги 72-сонли мактабни ёпиш тўғрисидаги қарор қабул қилинди. Бу маълумотни вазирликнинг матбуот-хизматид а ҳам тасдиқлашди. ХТВ матбуот котиби Бахриддин Шайвалиевнинг изоҳ беришича, ўқув йили якунланиши билан мактаб ўз фаолиятини тўхтатади. Айни пайтда мактаб ўқувчиларини 73, 91 ва 160-сонли мактабларга ўтказиш бўйича чора тадбирлар дастури ишлаб чиқилмоқда. Шунингдек таъкидлаб ўтилдики, Яккасарой тумани ҳокимияти томонидан мактаб ҳолатини ўрганиш бўйича ишлаб олиб борилган.\nМактабнинг тарқатиб юборилишининг сабаби сифатида унинг тўлмаслиги кўрсатилган. Мактаб қуввати 1176 та ўқувчига мўлжалланган бўлиб, айни пайтда 351та ўқувчи таҳсил олмоқда. Маҳаллий ҳокимлик вакилларининг сўзларига кўра, 72-сонли мактаб учун маҳаллий бюджетдан катта миқдордаги маблағлар ажратилмоқда. Бошқа мактабларда эса тўлмаган мактабнинг ўқувчиларини қўшимча қабул қилиш имкониятлари мавжуд.\nМазкур вазиятни ўрганиб чиқиш натижалари бўйича жойлашуви ва болаларнинг йўл хавфсизлиги нуқтаи назаридан юқорида кўрсатилган учта мактаб тавсия этилган.\nВазирлик вакили бирор-бир ўқувчи эътибордан четда қолмаслиги ва бошқа мактабларга жойлаштирилишини алоҳида таъкидлаб ўтди. Шунингдек, 72-сонли мактаб ўқитувчилари ва ходимларининг барчаси ўз мутахассисликлар и бўйича ишга жойлаштирилади. Мактабнинг “кўчиши” устидан назорат Тошкент шаҳар халқ таълими Бош бошқармаси томонидан амалга оширилади.


Қирғизистон ва Тожикистон чегарасида сўнгги соатларда нималар рўй берди? - Darakchi\nҚирғизистон ва Тожикистон чегарасида сўнгги соатларда нималар рўй берди?\nСИЁСАТ 28.01.2022, 00:25\nТожикистон томони Қирғизистон ҳудудини ўққа тута бошлади, деб хабар қилди пайшанба куни Қирғизистон чегара хизмати матбуот хизмати.\n- Тожик-қирғиз чегарасидаги можарода Хўжаи Аъло қишлоғида яшовчи Обидчон Тўйчиев уйига снаряд тушиши натижасида ҳалок бўлди, - деди Исфара шаҳар ҳокимлиги матбуот котиби Зубайдулло Шомадов.\n- Маҳаллий вақт билан 23:50 да қирғиз-тожик чегарасида 10 дақиқа ўқ отиш тўхтаган. Бу вақтда Қирғизистон ва Тожикистон расмий вакиллари ўзаро музокара учун учрашишлари керак эди. Лекин тожик тарафи келишувни бузиб, қирғиз ҳарбийлари позициясига қарата бир томонлама ўт очишни бошлаган.\n- Тожикистон чегара қўшинлари Қирғизистон чегарадаги тўқнашувларда дронлардан фойдаланаётганини маълум қилди.\n- Отишмалар туфайли қирғизларнинг тинч аҳолиси мактабларга жойлаштирилди. Одамлар уйларини машиналарида тарк этишмоқда, маҳаллий ҳокимият ҳам эвакуация қилишга ёрдам бермоқда. Ўнта қишлоқ аҳолиси эвакуация қилинди, - дейилади хабарда.\n- Тожикистон-Қирғизистон чегарасидаги можарони ҳал қилиш учун Қирғизистон Республикаси Президентининг Боткендаги ваколатли вакили Абдикарим Алимбаев ва Сўғд раҳбари Ражаббой Аҳмадзода учрашиши режалаштирилган эди. Бироқ ўзаро қарама-қаршиликлар давом этиши натижасида учрашув ўтказилмади.\n- Тожикистон Давлат хавфсизлик миллий қўмитасининг расмий версияси ўз баёнотида қуйидагиларни маълум қилди:\n"Қирғиз томони учрашувга келмади. Бунинг ўрнига кўприк периметри бўйлаб ўқ отиш позициясини эгаллаган Қирғизистон Республикаси чегарачилари тинч аҳолига қарата ўт очишди. Айни пайтда Қирғизистон томонидан отишманинг қизғинлиги ортиб бормоқда", деди ҳуқуқ-тартибот идораси.\nУлар, шунингдек, Қирғизистон Республикаси расмийлари “оммавий ахборот воситаларида сохта ва ёлғон маълумотларни фаол равишда қайта ишлаётганини” таъкидладилар.\nЎз навбатида, Қирғизистон Миллий хавфсизлик давлат қўмитаси айнан Тожикистон томони ўт очишни тўхтатиш келишувини бузган ва ўқ узишда давом этганини даъво қилмоқда.\nСенатнинг йигирма олтинчи ялпи мажлиси ўз ишини бошлади. Мажлис онлайн узатилмоқда\nБухорода «Ўзбекистон камбағалликни қисқартириш халқаро форуми» ўз ишини бошлади\nШавкат Мирзиёев Жо Байденга ҳамдардлик билдирди


983 Ўқиш режими + -\nРасулуллоҳ соллаллоҳу алайҳи васалламнинг мўъжизалари ва уларнинг нубувватга далолати. Мўъжиза луғатда рақиб даъво этган пайтда уни ожиз қолдирмоқни англатади. Истилоҳда эса пайғамбарлик даъвосида бўлган кишининг ўз даъвосининг ростлигини кўрсатиб қўйиш учун одатдан ташқари иш қилишидир. Бунда қарши томон унингдек хориқо ишни келтиролмайди. Шу томонлама у кароматдан хосроқ хориқодир. Мўъжизанинг асосий хусусияти хориқо бўлишидир. Бунинг маъноси табиат қонунларига, моддалар хосиятига ва сабабият низомига тескари иш бўлишидир. Мўъжизалар фақат пайғамбарлардан содир бўлади. Сеҳргар, коҳин ва бошқалар бундай ишларни қилиша олмайди.\nШундан маълум бўладики, мўъжиза Пайғамбарнинг нубувватини инкор қилганда ва ё ёлғон пайғамбарликни даъво этганда юзага чиқмайди. Мўъжиза тасдиқланса, у пайғамбарнинг ростлигини исботлайди ва унга иймон келтиришни вожиб қилади. Пайғамбар алайҳиссаломнинг мўъжизалари ҳақида таклиф этаётган услубимизга тегишли мавзу жуда ҳам кўп, балки мавжуд ҳадисларнинг ҳаммаси унга мавзу бўла олади. Расулуллоҳ соллаллоҳу алайҳи васалламнинг шонли ҳаётларини ва пурмаъно сўзларини бирор қиррасини ўргана туриб қанчадан-қанча мўъжизага гувоҳ бўламиз. Мисол тариқасида Ҳасанхон қори эълон этган бир тарихий воқеада айтилишича, имом Шофеъий Йўлбошчимиз соллаллоҳу алайҳи васалламнинг «Эй Абу Нумайр! Нима бўлди нуғайр (қушча)», деган ҳадислари устида тафаккур қилиб етмишта масалани аниқладим, дейдилар. Жумладан имом Шофеъий ушбу ҳадисдан қуйидаги масалаларни олганлар: қофия билан гапиришнинг жоизлиги, ёш бола билан меъёрида ҳазиллашиш улуғликка зид эмаслиги, гўдакка куня қўйиш жоизлиги, ёш болаларни эркалатиш, уларнинг кўнгилларини кўтаришнинг суннатлиги, болаларга ўйнашлари учун вақт, пул сарфлаш мумкинлиги, агар зарар етказилмаса қуш боқишнинг жоизлиги ва ҳоказолар. Бу мўъжиза бўлмай нима? Қайси биримизнинг бирор амалимиздан шунча масала олиш мумкин, ўша амаламиз агар иллатларга ботиб ётмаган бўлса?. Ёки Расулуллоҳ соллаллоҳу алайҳи васалламнинг бирор қирраларини олиб кўрайлик. Масалан, бизга ўхшаган башарлик, инсон эканлик томонларини мулоҳаза қилсак. Аллоҳ таоло Исро сураси 93-оятида шундай дейди: «Айтинг: «Эй Пок Парвардигорим, мен фақат элчи-пайғамбар бўлган бир одам эдим-ку!»\nДоктор Муҳаммад Аммора ўзларининг «Расулнинг башарликлари нимани билдиради?» мақолаларида шундай дейдилар: «Қуръон эъжози таъкидлаган Расулнинг башарликлари мавжудни ҳосил қилиш сирасига кирмайди. Балки у ўтган умматларнинг расуллар ва уларнинг мўъжизалари табиати ҳақидаги жоҳилий тасаввуротларига қарши инқилобдир! Бу билан Расулнинг башарлигига эътироз қилганларга башарнинг пайғамбарликка танланишга лойиқ экани эълон қилинмоқда». Расулуллоҳ соллаллоҳу алайҳи васалламнинг башар ва инсонликлари устоз Холид Муҳаммад Холидни ҳайратга солади. «Инсонияту Муҳаммад» китобларида шундай ёзадилар: «Ҳа, Расул инсон эдилар. Бу ердаги инсонлик сифати билан Муҳаммад алайҳиссалом бошқа одамлар билан муштарак бўлган ва бир вақтнинг ўзида у тўғрида бошқалардан фарқланиб турадиган холис башарий табиатга ишора этилмоқда. Бу табиат бизга ўзимизга ишончни ва халқ ичидан юксак намунани дунёга келтирган башарлигимизга буюк эҳтиромни тортиқ этади».\nШулардан маълум бўляптики, Расулуллоҳ соллаллоҳу алайҳи васалламнинг башарликлари башарият учун шараф ва икромдир. Бунга иқрор бўлгач, Расулулоҳ соллаллоҳу алайҳи васалламнинг бу қирраларини бир мисолда кўриб чиқсак. Пайғамбар алайҳиссалом Хадича онамизга уйланган пайтларида айни ўйнаб куладиган, нафснинг кўйида жавлон урадиган ва ўзининг кучига мағрур бўлинадиган бир даврда эдилар. Онамиз Макканинг энг бойлари қаторида эдилар ва молларини тижорат учун Расули акрам қўлларига топшириб қўйгандилар. Тасаввур қилинг: агар биримизда шундай имконият бўлганда нима бўларди? Осмондан тушгандек мол-дунёга эга бўлиб қолган инсон энди бор ҳаётини роҳат-фароғат, лаҳву лағвнинг барча алвонини татиб кўришга интилишини гапирмайлик-да, жуда бўлмаганда ўзни тийиб олиш, ўзгармаслик бирортамизнинг қўлимиздан келадими? Ўзимиз пок деб ҳисоблайдиган қалбимизни дунё ҳаври ҳароратидан юзага келадиган эврилишлардан ҳимоя қила оламизми? Энди Расулуллоҳдан эшитинг; Насроний олим Назми Лука «Муҳаммаднинг хос ҳаёти» китобида шундай дейди: «Саййида Хадичага уйлангандан сўнг Муҳаммад томонидан унинг молини исроф қилиш кузатилмади. Ваҳоланки бой хотинларга манфаат кўзлаб уйланадиганлар доим шундай қилишарди. Балки у кўринишда камтарин ва покиза эди».\nДоктора Бинти Шотиъ айтадилар: «Қурайш аҳли уйқуга чўмган пайтда у ердаги ғорга беркиниб тааммулларига шўнғирдилар. Зулумотли бу онларда ҳақ нуридан шуъла истар ва хилватларида ҳидоят унси ва нафс роҳатига интилардилар». Ровийларнинг айтишича Хадича розияллоҳу анҳога уйлангандан кейин Расулуллоҳ соллаллоҳу алайҳи васалламнинг ҳаётларидаги зоҳидлик, дунёга кампарволик кучая борган. Ҳиро ғорида узлатга чекинишлари доимийлик ва борган сари кўпайишлик касб этган. Тоҳо Ҳусайн «Ислом ойнаси» китобида ёзади: «У Зотга Хадичадан фарзандлар насиб қилди, хотиржамлик ва тўкинликка эришдилар. Лекин ҳаётларининг бу босқичида Қурайш ёшларида кузатилмаган хислатлар юзага чиқди. Лаҳв ва лағвдан қаттиқ нафратланардилар, такаллуфдан ўзни йироқ тутардилар. Қавмлари ихлос билан ибодат қилган бутларни ёмон кўрардилар. Гапирганда энг ростгўй, муомалада энг омонатдор ва олийжаноб кишига нуқс бўладиган ҳар қандай разолатдан узоқ эдилар. Шу билан бирга. қариндошликни уловчи, ҳақни риоя этувчи ва яхшиликни авло билувчи эдилар.»\nБу ўринда фақир бир инсоннинг қўлига ниҳоясиз бойлик тушганда, ўзгармагани, балки бунинг акси бўлганига эътибор моликдир. Пайғамбар алайҳиссаломнинг сўз ва ишларидаги ноъананавий мўъжизаларига гувоҳ бўлишни истасангиз, хоҳлаган ҳадис китобини қўлингизга олиб, хоҳлаган саҳифасини очинг ва кўзингиз тушган ҳадисни ўқиб, озгина тааммул ва тадуббур қилинг. Шунда севимли Пайғамбаримизнинг буюкликлари олдида ожизлигингизни тан олмай иложингиз йўқ. Ҳамма ўзим, ўзим дейдиган кунда умматим, умматим дейдиган Зотга Аллоҳнинг салавот ва саломи бўлсин.\n01:45 / 07.02.2018 924\n20:33 / 09.02.2018 2012\n11:00 / 22.08.2019 1355\n21:27 / 16.03.2017 3047


Британия сайловлари - Манчестер - BBC News O'zbek\nБритания сайловлари - Манчестер\nАнглия шимоли-ғарбидаги марказларда кўчада мусиқа чалиш билан бироз қўшимча пул йиғиш мумкин. Манчестер банклар маркази ва бу ерда йирик ишлаб чиқариш базаси жойлашган. Мазкур саноат маркази қарийб 300 минг кишини иш билан таъминлайди. Ирландия республикаси армияси (ИРА) 1996 йил Манчестерни бомба ҳужумига тутганди.\nМанчестерда катта сонда Ҳинд, Покистон, Ғарбий Ҳиндистон ва Африка жамоалари яшайдилар. Рушолм ҳудудида катта сондаги ҳинд ресторанлари ва осиёликларнинг заргарлик дўконлари жойлашган. Лейбористлардан Лутфур Раҳмон Манчестер шаҳар кенгаши аъзоси. У шаҳарда Британия Миллатчилар партиясининг таъсиридан хавотирда. Айни пайтда у партияга қарши ҳужумларни ҳам қоралайди: "Мусулмонлар жамоасидаги айримлар ўзларининг масъулиятсизларча тутишлари Британия Миллатчилар партияси ғоялари учун баҳона сифатида хизмат қилмоқда", дейди у.\nЎнг қанот, аксилмуҳожир Британия Миллатчилар партияси Манчестерда кучли мавқеъга эга. Партия Лейбористлар ҳукуматидан кўнгли совуган ишчилар синфини ўзлари томонга оғдиришни истайди. Британия Миллатчилар партияси раҳбари ўтган йил Оврўпо парлментидан ўринни қўлга киритганини мана шу ерда нишонлади. Маҳаллий номзод Девид Антони Жонс ғалабага умид қилади.


Исроил парламенти 2019 йил апрелидан бери учинчи марта тарқаб кетди\n29 ноябр 2021, Тошкент вақти: 19:45\nИсроил бош вазири Бинямин Нетаняҳу (ўнгда) ҳамда “Кахол-Лаван” блоки лидери Бени Ганц (чапда)\nИсроил парламенти тўлиқ бўлмаган икки йил ичида учинчи марта тарқаб, жорий йил 23 декабридан ўз фаолиятини тўхтатди. Кейинги парламент сайлови 2021 йил 23 мартига белгиланган.\nИсроилда ўнг ва сўл қарашдаги партияларнинг парламентда қарийб тенг ўринга эга бўлиб қолаётгани ортидан 2019 йилдан бери сиёсий бўҳрон давом этмоқда. 2019 йил апрели ва сентябрида бўлиб ўтган сайловлардан кейин депутатлар ҳукуматни шакллантиришга муваффақ бўлолмагандилар.\nИсроил қонунчилигига кўра, ҳукуматни шакллантириш ҳуқуқи ҳаммадан кўп овоз олган партия лидерига берилади. Уни депутатларнинг камида 61 нафари дастаклаши лозим.\nЖорий йил баҳорида партиялар коалицион ҳукумат тузишга муваффақ бўлишган ва ўзаро келишувга мувофиқ, амалдаги бош вазир Бинямин Нетаняҳу ҳамда “Кахол-Лаван” блоки лидери Бени Ганц навбатма-навбат ҳукуматни бошқариши лозим эди. Бироқ коалициядаги ихтилофлар 2020 ва 2021 йиллар учун давлат бюджетини қабул қилишга имкон бермаган.\nНетаняҳу ва Ганц бир-бирларини келишув шартларини бузганликда айбламоқдалар. Уларга кўра, бу ҳолат парламент тарқалиши ва муддатидан аввалги сайловларга олиб келган.


Қирғизистон Бош вазири ниҳоят “портлади”\n05 декабр 2020, Тошкент вақти: 05:22\nҚирғизистон Бош вазири Жўўмарт Ўтўрбаев.\nҚирғизистон Бош вазири Жўўмарт Ўтўрбаев парламентда қилган чиқишида мамлакатда президентнинг айтганини қиладиган сиёсатчи топилса, Бош вазир лавозимидан истеъфо беришга тайёр экани ҳақида баёнот берди.\nҚирғизистон Бош вазири Жўўмарт Ўтурбаев 7 апрель куни қирғиз парламенти қўмитасида қилган чиқишида президент Атамбаев ва парламентнинг Қумтор олтин конини миллийлаштириш ёки олтин конини ишлатаётган Канада ширкати билан 50 фоиз улушга эга бўлган ҳолда қўшма корхона тузиш талабини бажаришдан бош тортишини маълум қилди:\n-Ҳозир қўшма корхона тузиш ёки олтин конини миллийлаштириш Қирғизистон учун мутлоқ фойдасиз деган фикрдаман. Қумтор олтин кони ҳозир қандай шартларда ишлаётган бўлса, шундай ишлаши зарур. Агар менинг таклифимни парламент ёқтирмаса, у ҳолда бошқа сиёсатчи ўз номзодини кўрсатсин, мен Бош вазирликдан истеъфо беришга тайёрман, - деди Жўўмарт Ўтўрбаев.\nҚумтор олтин кони Канаданинг “Центерра” ширкати томонидан ўзлаштирилган. Айни мана шу конни миллийлаштириш ёки “Центерра” ширкатида Қирғизистон 50 фоиз улушга эга бўлиши талабининг бажарилмагани Қирғизистонда 2005 ва 2010 йилларда содир этилган инқилобларнинг омилларидан бири бўлган эди.\nҚирғизистонда 2010 йилдан сўнг ҳокимиятга келган кучлар бу талабни амалга оширишга ваъда берган, бироқ ўтган беш йил ичида ҳукуматни бошқарган уч Бош вазирдан икки нафари бу шартни амалга оширмай истеъфо берган эди.\nПарламент депутати Равшан Жээнбековнинг фикрича, Бош вазрининг бу баёноти президент учун ҳам, парламент учун ҳам, мамлакат фуқаролари учун ҳам кутилмаган чиқиш бўлди ҳамда Қирғизистонда президент ва ҳукумат ўртасида иқтисодий масалада катта келишмовчилик борлигини кўрсатди.\n-Атамбаев Ўтўрбаевнинг бу позициясини қўллаб-қувватламайди. Президент Канада билан қўшма корхона тузиш тарафдори. Бу ўринда Бош вазир ва президентнинг иқтисодий масалага ёндашуви турлича экани аниқлашди. Менимча, Қумтор масаласида президент Атамбаевнинг айтганини қиладиган Бош вазир ҳеч қачон бўлмайди. Чунки Атамбаевнинг айтганини қиладиган Бош вазир ўзига ўзи чоҳ қазиган бўлади, - деди Равшан Жээнбеков.\nҚирғизистонлик сиёсатшунослар таҳлилича, айни пайтда Атамбаевга Қумтор масаласини ҳал қиладиган эмас, балки шу йилнинг кузида бўлажак парламент сайловини ҳокимиятга ёқадиган қилиб ўтказиб берадиган, президентнинг гапини икки қилмайдиган Бош вазир керак. Шунинг учун Атамбаев парламентдаги ҳукумрон партиялар кўмагида Жўўмарт Ўтўрбаевнинг ўрнига ўзига мойил бўлган сиёсатчини ҳукумат тепасига олиб келиши мумкин.


15:05 / 31.10.2019 1203 pdf Ўқиш режими + -\nМажлиснинг оддий ёки фавқулоддаги йиғинида, агар имкони бўлса, қатнашувчиларнинг барчаси ёки аксари тўплангандагина фатво ва қарорлар ишлаб чиқилади. Мухолиф фикрли аъзо мухолифлик сабабларини фиқҳий академиянинг амалдаги усулларига биноан исботлашга ҳақлидир.\nАсосий низом шу асосда ишлаб чиқилади. Мажлис бошлиғи ёки аъзоларидан бирортаси фатвони ишлаб чиқишда мажлис номидан, агар улар мувофиқ бўлишмаса, фатво чиқаришга ҳақдор эмаслар. Демак, аъзолардан ҳар бир киши шахсий сифати билан фатво бериш ёки расмий мажлиснинг варақларига ёзиб, қайд этиш ҳуқуқига эга.\nМажлиснинг даврий йиғини узоқ фурсатларда бўлиши ва шу билан бирга, Европадаги мусулмонларнинг шошилинч фатволарга умумий ҳожатлари борлигини ҳисобга олиб, Мажлис ўзининг иккинчи йиғинида фатволар учун шахобча ҳайъатини таъсис этди. Бу шохобчанинг бири Францияда, иккинчиси эса Англияда жойлашган.\nАна шу пайтдан буён улар ўз ишларини амалга ошириб келмоқдалар. Шу сингари, мажлис «Баҳс ва тадқиқотлар» марказини ҳам таъсис этди. Бу марказ асосан ушбу Мажлис мажалласи, қарор ва фатволарини босиш билан шуғулланади.\nЎн тўртинчи сессия (23–27 февраль, 2005 йил) қарор 2/14.\nМажлис уйланишдан олдин икки никоҳланишни истовчилардан бирида юқумли ёки уйланиш мақсадларига таъсир ўтказадиган хасталикни аниқлаш учун тиббий кўрикдан ўтиш масаласини кўриб чиқди. Бу борада тайёрланган илмий тадқиқотни атрофлича ўрганиб чиққандан кейин мажлис қуйидагиларга қарор қилди:\n1. Уйланишдан олдин ўтказиладиган тиббий кўрикнинг юқумли ёки уйланиш мақсадларига таъсир ўтказадиган хасталикни аниқлашда фойдалари бор. Бу сабабли уйланишдан сақланиш мумкин. Шу билан бирга, бу ишнинг айб ва салбий тарафлари ҳам бор. Хусусан, бировнинг айбини очиш, унга маънавий зарар етказиш ва келажагини хавф остида қолдириш кабилар.\n2. Тиббий кўрикни ман қилувчи нарса шариатда йўқ. Жумладан, ирсий кўрикнинг ҳам. Фақат айбни ошкор қилмаслик керак ва даволанишга йўл топиш лозим.\n3. Агар никоҳни истовчи тарафлардан бири уйланишдан олдин тиббий кўрикни шарт қилса, монелик йўқ.\n4. Агар икки тараф уйланишдан олдин келишган ҳолда тиббий кўрикдан (ирсийдан бошқа) ўтишни истасалар, монелик йўқ. Фақат сатр бўйича Ислом одобларига амал қилиш ва бошқа тарафга зарар еказмаслик шарт.\n5. Икки тарафга ҳам уйланишдан олдин ўзидаги юқумли ёки уйланиш мақсадларига таъсир ўтказадиган хасталикни яшириш жоиз эмас. Агар яширса ва бу иш иккинчи тарафнинг хасталаниши ёки ўлимига сабаб бўлса, сабабчи тараф шариат ҳукми бўйича барча жазо ва тўловларни ўташи мажбурий бўлади.\n6. Агар никоҳдан кейин икки тарафдан бири иккинчисининг юқумли ёки уйланиш мақсадларига таъсир ўтказадиган хасталиги борлигини билиб қолса, никоҳни бузишга ҳаққи бор.\nФатво ва илмий баҳслар бўйича Европа мажлиси таркиби:\nШайх доктор Юсуф Қаразовий – раис (Қатар).\nШайх қози Файсал Мавлавий – раис ноиби (Ливан).\nШайх Ҳусайн Муҳаммад Ҳалова – бош котиб (Ирландия).\nТурли давлатлардан йигирма тўртта аъзо мавжуд.\n18:05 / 31.10.2019 184\n20:16 / 31.10.2019 468\n«Бадойеъ ас-санойеъ»дан «Китоб ал-истеҳсон»\nБу китоб баъзан Китоб алҲазар валибоҳатrdquo ва баъзан Китоб алКароҳатrdquo деб ҳам номланган. Аслида бу китоб ҳақида икки ўринда гап борадиа Китоб исми маъносининг давоми...\n1577 05:00 / 18.01.2017\n1390 05:00 / 17.01.2017\nФиқҳий мазҳабларнинг исломдаги бирликни асраб туришдаги аҳамияти (3)\nУчинчидан мазҳабга эргашганларнинг ўз мазҳабларига мутаассибликлариБундай мутаассиблик охирги асрларда келиб чиқди. Мутаассиблик Усмонийлар халифалигининг давоми...\n1462 05:00 / 19.01.2017\n1378 05:00 / 18.01.2017\n388 16:48 / 17 январь\n329 18:52 / 13 январь\n29530 11:58 / 10.10.2018\n35012 11:56 / 10.10.2018\n2948 16:57 / 17.05.2019\n4935 08:41 / 09.11.2019


20:34 / 15.03.2016\n«Барселона» жамоаси бош мураббийи Луис Энрике ЕЧЛнинг нимчорак финалида «Арсенал»га қарши ўтказиладиган жавоб ўйини олдидан рақиблар бош мураббийи Арсен Венгер ҳақида илиқ фикрлар билдириб ўтди.\n«20 йил давомида бир жамоанинг бош мураббийи лавозимини эгаллаб туриш бу ақл бовар қилмас натижадир. Мен буни уддалай олмаган бўлардим. Бизнинг замонамизда бу деярли иложи йўқ иш. Венгер эса ўз натижаси билан ўзининг нақадар яхши мутахассислигини кўрсатган. Бунга шубҳа йўқ. У ўтган йилларда ўз савиясини намойиш этган ҳолда бир жамоа учун иштиёқ билан ишлаган. Бунақаси мен учун эмас.\nБир жамоада узоқ вақт ишлаш масаласига бошқачароқ қарайман. Менга қолса 6 ойдан узоққа мўлжалланган шартнома имзоламасдим. Албатта «Барселона» билан келишувим узоқ муддатли. Лекин мураббийлар учун шу маъқул. Жамоаларга ҳам бу арзонроққа тушади.\nАгар мен жамоага мураббий сифатида ёрдамим тегмаётганини билсам, жамоада қолишимдан маъно бўлмайди. Бу соҳада фақат олдинга ҳаракатланиш керак», – дейди Энрике.


09:29, 16.09.2019 // 66465\n«Дарё» колумнисти Нурбек Алимов «Жаҳон адабиётининг энг буюк асарлари» лойиҳаси доирасида машҳур бадиий асарларни таҳлил қилишда давом этади. Бу ҳафта у Эрих Мария Ремаркнинг «Ғарбий фронтда ўзгариш йўқ» романи ҳақида ҳикоя қилади.\nУшбу романни илк бора болаликда қизиқарли саргузашт асар сифатида ўқиган бўлсам, орадан йиллар ўтиб улғайгач ўқиб чиққанимда ундан бутунлай бошқача таассурот олганман. Ремарк кўз олдимда ҳақиқий пацифист, урушдан нафратланадиган даражага келган инсон сифатида намоён бўлган. Инсоният тарихидаги урушлар оддий халқ вакиллари учун ҳеч қачон фойдаси йўқлиги, аксинча, улар одамларга фақат кулфат олиб келиши мумкинлигини англаб етганман. Романни дунёдаги жамики инсонлар ўқиб чиқиб хулоса қилишини хоҳлаган бўлар эдим.\n«Ғарбий фронтда ўзгариш йўқ» Эрих Мария Ремаркнинг 1929 йилда нашр этилган романи. Кириш сўзида муаллифнинг «Бу китоб айбнома ҳам, афвнома ҳам эмас. Бу шунчаки уруш дастидан жувонмарг бўлган авлод ҳақидаги, гарчи замбарак ўқидан омон қолса-да, шу урушнинг қурбонига айланганлар тўғрисидаги кўнгил изҳоридир», деган сўзларидан-да сизни қандай қийин асар кутиб турганини ҳис этасиз. Урушга қарши руҳда ёзилган романда Биринчи жаҳон уруши ўз домига тортган ўспиринлар образи орқали уруш даҳшатларини бошидан кечирган, руҳан эзилган, жамиятдан бегоналашган ва болалик орзу-умидлари чилпарчин бўлган бутун бир «йўқотилган авлод»нинг аянчли қисмати маҳорат билан акс эттирилган. Асар ёш аскар Пауль Боймернинг бошидан кечирган воқеалар, шунингдек, унинг Биринчи жаҳон урушидаги фронтдошлари ҳақида ҳикоя қилади.\n«Ғарбий фронтда ўзгариш йўқ» фильмидан кадр\nЭрнест Хемингуэй сингари, Ремарк ҳам «йўқотилган авлод» тушунчасини урушда олган жароҳатлари туфайли тинч ҳаётга кира олмаган ёшларни тасвирлаш учун ишлатган. Ремаркнинг иши шу тариқа Веймар республикаси даврида ҳукмронлик қилган ўнг қанот консерватив ҳарбий адабиётга нисбатан кескин қарама-қарши эди; улар қоида тариқасида Германия ютқазган урушни оқлашга ва ўз аскарларини қаҳрамонлаштиришга ҳаракат қилар эди. Ремарк эса оддий бир аскар номидан уруш воқеаларини ҳаққоний тасвирлайди.\nБиринчи жаҳон уруши авжида. Германия аллақачон Франция, Россия, Англия ва Америкага қарши курашмоқда. Ҳикоя номидан олиб борилаётган қаҳрамон Пауль Боймер ўз шерикларини таништиради. Бу ерда мактаб ўқувчилари, деҳқонлар, балиқчилар, турли ёшдаги ҳунармандлар тўпланган. Гуруҳ таркибининг деярли ярмини йўқотган. Инглизлар билан даҳшатли жангдан кейин ҳарбий ҳаракатлар марказидан 9 километр узоқликда дам олишяпти.\nИнглизлар ҳужуми пайтида бўлган йўқотишлар туфайли улар икки марта кўпроқ овқат ва сигаретага эга бўлади. Аскарлар ухлайди, тўйиб овқатланади, чекади ва қарта ўйнайди. Мюллер, Кропп ва Пауль ярадор синфдошининг олдига боради. Тўрт синфдош синф раҳбари Канторекнинг «самимий гаплари»га ишониб, битта ротага тушган эди. Йозеф Бем урушга боришни хоҳламаганди, лекин пировардида рози бўлишдан бошқа иложи қолмаган, акс ҳолда унинг учун ҳамма эшиклар бекиларди.\nУ биринчи бўлиб ўлдирилади. Кўзларидаги жароҳатлар туфайли яширинишга жой топа олмайди ва отиб ташланади. Кроппга ёзган хатида собиқ устози Канторек уларни «темир йигитлар» деб номлаб, саломларини йўллайди. Минглаб Кантореклар шундай қилиб ёшларни алдаба урушга жўнатган.\nЙигитлар бошқа синфдоши Киммерихни дала шифохонасида оёқларини кесиб ташлаган ҳолда топади. Франц Киммерихнинг онаси Паулдан «ахир у ҳали бола-ку» деб, унга қараб юришни сўрайди. Аммо бу ишни қандай қилиб эплаб бўлади? Францга бир қараш у яшаб кетмаслигини тушуниш учун етарли эди. Франц ҳушсиз ётганда унинг энг севимли совға сифатида олинган соати ўғирланади. Унинг чармдан бўлган ажойиб инглизча этиклари жойида эди, бироқ энди улар унга керак эмас. У ўртоқлари кўз ўнгида ўлади. Руҳан тушкунликда, улар Францнинг этиклари билан казармага қайтади.\nКазармага янги-янги аскарлар кела бошлайди. Ўлганлар тириклар билан алмаштирилади. Ёлланганларнинг бири айтадики, улар фақатгина шолғом билан кун кўрмоқда. Кропп урушнинг ўзига хос йўлини таклиф қилади: генераллар ўзлари бир-бири билан жанг қилсин ва ютган ўз мамлакатини ғолиб деб эълон қисин. Ҳозир урушни бошламаган ва унга умуман керак бўлмаган бошқалар улар учун курашмоқда.\nЯнги аскарлар билан тўлдирилган рота сапёрлик ишлари учун одимлайди. Тажрибали Кат аскарларни ўқ ва портлаш овозларини аниқлашни ва улардан қандай эҳтиёт бўлиш кераклигини ўргатади. «Фронтнинг ноаниқ овози»ни тинглаб, у тунда «чекиб олишга вақт берилишини» тахмин қилади.\nПауль олдинги чизиқдаги аскарларнинг хатти-ҳаракатлари, уларнинг барчаси инстинктив равишда снаряд ҳуштак чалганда ётиб оладиган ер билан боғлиқлиги ҳақида ўйлайди.\nКат кутганидек, қаттиқ отишма бошланди. Кимёвий бомбалар портлайди. «Газ, газ!» қичқириқларини эшитган ҳамма ниқобнинг мустаҳкамлигига умид қилади. Аскарлар тепаликка чиқиб олиши керак, аммо у ерда ҳам даҳшатли отишма кетмоқда.\nЙигитлар синфдан қанча одам қолганини ҳисоблайди. Етти киши ўлган, бири жиннихонада, тўрт киши ярадор – саккиз нафари қолган. Дам олишади. Улар шамга қопқоқ ёпиштиради, у ерга битларни ташлайди, умуман, шу каби йўллар билан кўнгил ёзади.\nҲужум тайёрланмоқда. Мактабда қатрон ҳиди анқиган тобутлар икки қават қилиб ётқизилган. хандақда каламушлар кўпайиб кетган; уларга қарши курашишнинг ҳеч қандай йўли йўқ. Отишма туфайли аскарларга овқат етказиб бўлмайди. Французларнинг ҳужуми туфайли улар захира чизиғига ташланади. Контрҳужумдан сўнг йигитлар консерва ва ичимликлар кўринишидаги ўлжалар билан қайтиб келади. Ўлганлар катта ўрага ётқизилган, у ерда улар аллақачон уч қаватни ҳосил қилган.\n150 кишилик гуруҳдан атиги 32 киши қолган.\nПаулни офисга чақиришади, унга таътил гувоҳномаси ва сафар ҳужжатлари берилади. У машинанинг деразасидан «ёшлигининг чегара постлари»ни ҳаяжон билан кузатади. Мана унинг уйи. Онаси касал. Уларнинг оиласида ҳис-туйғуларни ифодалаш одатий ҳол эмаслиги боис онасининг «азиз ўғлим» деган сўзларида унга кучли таъсир қилади. Отаси ҳарбий кийимдаги ўғлини дўстларига кўрсатмоқчи, лекин Пауль ҳеч ким билан уруш тўғрисида гаплашмоқчи эмас. У ресторанларнинг сокин бурчакларида, пиво устида ёки бўлмаса ўз хонасидан ёлғизлик излайди. Немис ўқитувчиси уни пивохонага чақиради. У ерда таниш ватанпарвар ўқитувчилар қандай қилиб «французларни калтаклаш» ҳақида мунозара қилади. Улар уни пиво ва сигарета билан меҳмон қилишади, шу билан бирга, Бельгияни, Франциянинг кўмирга бой ҳудудларини ва Россиянинг йирик қисмларини эгаллашни режалаштиришади.\nПауль дўсти Киммерихнинг онасини зиёрат қилиб, ўғлининг юракдан олган жароҳатдан дарҳол ўлим топгани ҳақида гапириб беради. Унинг ҳикояси шунчалик ишонарли эдики, она ишонади.\nЎзини урушга тайёрлаган казармага боради. Унинг яқинда рус ҳарбий асирларининг катта лагери жойлашган. Пауль рус асирлари лагерида туриб, бу «болаларининг юзлари ва ҳаворийларнинг соқоллари»га эга одамларга қараб, оддий одамларни душман ва қотилга айлантирган одамлар кимлиги ҳақида ўйлайди. У сигареталарни синдириб, яримтадан тўр орқали русларга ирғитади.\nПауль ўз қисмига қайтиб, эски дўстлари билан учрашади. Улар бир ҳафта парад майдончасида машқ қилади. Кайзер келиши муносабати билан янги кийимлар олишади. Кайзер аскарларда ҳеч қандай таассурот қолдирмайди. Урушларни кимлар бошлагани ва нима учун урушларга эҳтиёж борлиги тўғрисида тортишувлар яна авж олади. «Француз меҳнаткашини олинг, нега у бизга ҳужум қилиши керак! Буларнинг барчаси расмийлар томонидан ўйлаб топилган», каби сўзлар янграйди.\nМиш-мишларга кўра, улар Россияга юборилади. Лекин аслида улар жуда қайноқ нуқталарга, олдинги чизиққа юборилади. Йигитлар у ерда разведкага боради. Тун, ракеталар, отишма. Пауль адашиб қолади ва уларнинг хандақлари қайси томондалигини билмайди. Пауль кунни ўра ичида – сув ва лойда ўтказади. У тўппончасини йўқотиб қўйган ва мабодо қўл жанги бўлиб қолса деб пичоғини тайёрлаб қўйган эди. Адашиб қолган француз аскари у ётган чуқурликка тушиб қолади. Пауль унга пичоқ билан ташланади. Тун тушиши билан Пауль ўз хандақларига қайтади. У ҳайратда – биринчи марта аслида унга ҳеч нарса қилмаган одамни ўлдирди...\nАскарлар озиқ-овқат омборини қўриқлаш учун юборилади. Уларнинг таркибидан олти киши тирик қолади: Кат, Альберт, Мюллер, Тьяден, Леер, Детерлинг – барчаси шу ерда. Улар қишлоқда энг ишончли бетон ертўлани топади. Қочиб кетган аҳолининг уйларидан тўшаклар ва ҳаттоки кўк ипакдан тикилган чойшаблар билан ўралган кроватлар топиб келишади. Пауль ва Кат қишлоқни разведка қилишга боради. Улар оғир артиллерия ўқлари остида омборхонадан иккита чўчқа боласини топади. Ажойиб тушлик тайёрланади. Қишлоқ ўққа тутилиб ёниб кетади, омбор эса хароб бўлади. Энди бу ердан хоҳлаган нарсани олиб кетиш мумкин. Бундан соқчилар ҳам, ўтиб кетаётган ҳайдовчилар ҳам фойдаланади. Бу мисоли ўлат пайтидаги базм эди.\nЭрих Мария Ремарк аскарликда.\nБир ой ўтгач, базм тугайди ва улар яна олдинги чизиққа олиб кетилади. Улар кетаётган колонна ўққа тутилади. Альберт ва Пауль Кёльн монастири касалхонасига тушиб қолади. Бу ерга доимий равишда ярадорларни олиб келишади, ўликларни олиб кетишади. Альбертнинг оёғини энг юқори қисмигача кесиб ташлашади. Соғайиб кетганидан кейин Пауль яна биринчи қаторларда жанга ташланади. Вазият умидсиз. Америка, Англия ва Франция полклари урушдан чарчаган немислар устига бостириб келмоқда. Мюллер ёритувчи ракета билан ўлдирилади. Болдиридан яраланган Катни Пауль орқасига опичиб оловдан олиб чиқишга югуради, аммо шу пайт Кат бўйнига урилган снаряд парчасидан вафот этади. Паул урушга борган синфдошларининг ичида тирик қолган энг охиргиси бўлиб қолади. Шу кунларда ҳамма яқинлашиб келаётган сулҳ ҳақида гапира бошлайди.\nПауль 1918 йил октябрда ўлдирилади. У пайтларда фронт сокин ва ҳарбий хабарлар қисқа эди: «Ғарбий фронтда ўзгариш йўқ».\nРемаркнинг ушбу романида урушга қарши ўта кучли протест бўлиб, у инсоният табиатидаги бузғунчиликка урғу беради. Ҳикоя қилувчи орқали уруш ҳақидаги романтик ғоялар, ватанпарварлик ва шараф ҳақидаги баландпарвоз нутқлар хандақдаги даҳшатли воқеликлар орасида йўқолиб кетишини жуда катта маҳорат билан ёритиб беради.\nРемарк аслида аскарлар ватанпарварлик руҳидаги абстракт ғоялар учун курашмаётганини, улар шунчаки тирик қолишга ҳаракат қилаётганини таъкидлайди. Озиқ-овқат, кийим-кечак ва бошпана топиш муаммолари ҳам, душман олови ва бомба портлашининг олдини олиш билан бир қаторда, аскарларнинг асосий муаммоларидир. Романдаги ҳеч нарса уруш тажрибасини улуғвор ва романтик қилиб кўрсатмайди. Ҳатто Пауль ва унинг ҳамроҳлари ўртасидаги самимий дўстлик ҳам. Чунки бунинг учун сиз даҳшат ва доимий азоб-уқубатлар кўринишидаги юқори нархни тўлашингиз кераклиги таъкидланади.\nАсар давомида Пауль шахсияти урушнинг олдин унда кузатилмаган ҳолатларни ҳис қилишга мажбурлаши билан тўқнаш келади. Урушдан олдинги воқеаларни эслаб, олдин у умидсиз аскар эмас, мутлақо бошқа одам бўлганини сезади. Пауль меҳрибон ва соҳир қалб эгаси эди. Урушдан олдин у оиласини севган ва шеърлар ёзган, аммо уруш сабаб пайдо бўлган даҳшат туфайли ақл-идрокини сақлаб қолиш учун ҳис-туйғуларидан четга чиқишни ва омон қолиш ўрганади.\nПаулнинг бошидан ўтган воқеалар ўсмирлик чоғида урушда жанг қилишга юборилган ва катталар билан жанг қилишни ўрганган, «йўқотилган авлод» деб номланган бутун бир авлоднинг тажрибасини акс эттиради. Урушда қанча узоқ умр кўрса, шунчалик ундан нафратланади ва азобланади. Бу азоблар эса унинг тенгдошларини уруш хароб қилганига ва уларнинг онгини уруш бузганига бўлган ишончдан келиб чиқади.\nРемарк, шунингдек, икки авлод ўртасидаги уруш очган чуқур жарликни тасвирлайди ва урушни ёш авлодга хиёнат сифатида баҳолайди. Пауль давридаги авлод ўзи ишонадиган ва обрўли шахслар деб ҳисоблайдиган одамларнинг босими туфайли урушга кетади. Уларни етукликка олиб бориши керак бўлган одамлар аслида ватанпарварлик бурчи ҳақидаги бўш шиорлар остида ўлимга маҳкум қилади. Паул ва унинг дўстлари душманлари ҳақида гаплашганда улар бошқа тарафдаги аскарларни назарда тутмайди, аксинча, ўзларининг юқори мартабали бошлиқларини нишонга олади. Улар учун барча аскарлар, келиб чиқиши ва томонидан қатъий назар, қурбонлардир.\nАсарда символизм кўп ишлатилмаса ҳам, муҳим белгилардан ҳисобланади. Киммерихнинг этиклари бўлиб, улар ўлган аскардан тирик аскарга ўтади. Киммерихнинг ўзи уларни ўлик парашютчидан олади ва у ўлган заҳотиёқ Мюллер уларни қўлга киритишга ҳаракат қилади. Пауль уларни Мюллерга топширади ва у ўлгандан кейин ўзига мерос қилиб олади. Шу маънода бу эпизодлар бир жуфт этик инсон ҳаётига қараганда қимматроқ ва узоқроқлигини, урушда инсон ҳаёти мутлоқ аҳамиятсизлигини англатади. Аммо бу этиклар, шунингдек, вайронагарчилик ва ўлимдан келиб чиқадиган ҳис-туйғуларга берилиб қолмасдан, аскар омон қолиши учун керак бўлган прагматизмни ҳам англатади.\nПауль жосус сифатида бирор давлатнинг ерига кириши у уруш пайтида амалга ошириши керак бўлган энг хавфли ҳаракатлардан бири эди, чунки у ҳар икки томондан ҳам ҳужумлар нишонига айланади. Қайсидир маънода бу миллатчиликнинг рад этилишини англатади: у Германия ҳудудидан чиқиб, бошқа миллат томонидан бошқарилмайдиган маконга киради. Ушбу миссия, шунингдек, Пауль романдаги энг оғир воқеаларни бошдан кечириши учун шароитларни таъминлайди: биринчи марта у одамни юзма-юз жангда ўлдиради ва бу уни ҳаётга муҳаббатнинг ҳақиқий нархини тушунишга мажбур қилади.\nПауль рус асирлари олдида бўлганида улар унинг душманлари эканига деярли ишонмайди. У ва унинг ҳамроҳлари иккала томоннинг ҳам аскарларига бир хил ғоялар учун курашиш буюрилганини англаб етади. Бу фикрлардан кейин улар учун ким ҳақ ёки ноҳақлигини аниқлашнинг иложи йўқ эди. Охир-оқибат, миллиятчилик ғоялари шунчаки ҳокимиятдаги ва ҳокимиятга келишни хоҳловчи лидерлар томонидан фуқароларни ишонтириш ва урушга олиб боришда ишлатадиган воситалар бўлиб хизмат қилишини англаб етишган эди.\nУруш аслида ўзлари умуман жангга кирмайдиган бир неча эркаклар учун фойдалидир; бу бемаъниликнинг энг ёмон тарафи шундаки, бир неча кишининг қарори билан урушда миллионлаб оддий аскар қурбон бўлади. Мана бизга қандай постулатларни беради бу ажойиб роман.\nРоманнинг муваффақиятини тушунтириш жуда осон: Ремарк романда нимани ўйлаган бўлса, шуни ёзган. Нафақат романни ёзаётганда, балки душман аскарлари сафидаги ундан фақатгина кийимларини ранги билан ажралиб турадиган ҳалол одамларни кўрганида ҳам уларга нимани ўйласа, шуни айтган. Қандай қилиб ҳаёт деб аталмиш биз биладиган ноаниқ фаолиятда баъзи бир ақлга сиғмайдиган ўсимликлар қутбларнинг музли юзасига мослашгани каби, инсоният урушга ҳам мослаша олганини рўй-рост айтиб берган эди. Романнинг катта муваффақиятига қарамай, Германияда ҳокимият тепасига нацистлар келгач, Ремаркни ўз мамлакатида шунчалик ёмон кўра бошлашдики, у аввал Швейцарияга, кейинчалик АҚШга кўчишга мажбур бўлди.\nБиринчи жаҳон урушидан кейинги Германияда ҳеч ким урушни эслашни истамас эди. Ремарк одамларни уруш ҳақида яна бир жаҳон уруши бошланишидан олдин ўйлашга мажбур қилди. Аммо у натижага эриша олмади. Эрих Мария Ремарк ўзининг энг катта ютуғига эриша олмади. Гитлер ҳокимият тепасига келгач, Ремарк қувғинга учради, унинг китоблари намойишкорона ёқилди. Унинг асарларида урушнинг қораланиши Вермахт учун зарар эди. Аслида ўша пайтдаги немис халқи айни шу асардан хулоса қилганларида эди, асардаги каби Пауллар иккинчи жаҳон урушида ҳам миллионлаб жонларини қурбон қилмасмиди...\nҚўлимиз – тупроқ, вужудимиз – лой, кўзларимиз – ҳалқоб. Ўликмизми, тирикмизми – билмаймиз;\nКиши танҳо қолганда табиатдан юпанч қидиради;\nМен ёшман – эндигина йигирмага кирдим, лекин кўрганларим қон, ўлим, қўрқув ва мудҳиш азоб-уқубатдан иборат нурсиз, бемақсад ҳаёт бўлди. Кимдир бир халқни иккинчисига гиж-гижлайди, одамлар бировнинг иродасига бўйсуниб, бир-бирини ўлдиради, лекин жиноят қилаётгани ва гуноҳга ботаётгани ҳақида ўйламайди. Инсониятнинг энг доно вакиллари янги-янги қуролларни яратади ва буни оқлаш учун қоп-қоп сўз топади. Жазосини биз тортамиз, ер юзидаги жамики тенгдошларим тортади;\nШиддатли отишма. Душман йўлини тўсувчи ўт. Ўқ ёмғири. Мина. Газ. Танклар. Пулемётлар. Қўл гранаталари. Бу сўзлар оғизнинг бир чеккасидан чиқиб кетади, аммо шуларнинг дастидан инсоният озмунча азият чекдими!\nДавлат ва ватан битта нарса эмас.\n- Ремарк ўз асарларини учи ўткир қалам билан ёзишни афзал кўрар эди. Ремаркка ғоят катта муваффақият олиб келган «Ғарбий фронтда ўзгариш йўқ» романини у атиги олти ҳафта ичида ёзиб тугатган;\n- Ремарк Биринчи жаҳон урушида қатнашган ва у уруш давомида беш марта жароҳат олган;\n- 1943 йил 16 декабрь куни Берлин қамоқхоналарининг бирида 43 ёшли тикувчи Эльфрида Шольц гильотина ёрдамида қатл қилинган эди. Судья унга «Бахтга қарши, аканг бизнинг қўлимиздан қочиб, мамлакатни тарк этди, лекин биз сени қўлга туширдик» дегани ҳақида гувоҳликлар бор. Давлат унинг опасига Эльфридани турмада сақлаш, суд ва қатл қилиш харажатларини қоплаши учун 495 марка ва 80 пфеннинглик ҳисоб варақаси жўнатган. Унинг ягона акаси, ёзувчи Эрих Мария Ремарк эди;\n- Меркурий сайёрасидаги кратерлардан бирига Эрих Мария Ремарк номи берилган.\n12:13 Кеча // 97270\n11:54 Кеча // 80999\n21:41, 03.12.2021 // 80215\n08:13 Кеча // 62273\n22:46, 03.12.2021 // 59029


Ўзбекистон 12:20 / 13.02.2018 109194\nЎзбекистон Республикаси Давлат солиқ қўмитасида «кенг кўламли текширув» ўтказилаётгани ҳақида тарқалган хабарлар инкор этилди. «Kun.uz»га қўмита матбуот хизмати айни вақтда Президент фармойиши билан Молия, Солиқ ва Божхона органларида ўрганиш олиб борилаётгани ҳақида маълум қилди.\nМанбанинг маълум қилишича, қўмита бош биноси атрофи қаттиқ назоратга олингани ва бино атрофида ҳарбий юк машиналари жойлаштирилгани ҳақидаги хабар асоссиздир. Шунингдек, 65 кишидан иборат «терговчилар десанти» томонидан текширув олиб борилаётгани, қўмита раиси Ботир Парпиев бетоб бўлиб, шифохонага ётгани ҳақида тарқалган хабарлар ҳам ҳақиқатдан йироқ.\n«Ўзбекистон Республикаси Президентининг 2018 йил 16 январдаги Молия, солиқ ва божхона органлари фаолиятини танқидий ўрганишни ташкил қилиш борасидаги Р-5182-сонли Фармойишига асосан ҳозирда молия, солиқ ва божхона органларида ўрганиш ўтказилмоқда.\nҚонун ҳужжатлари миллий базасига (lex.uz) жойлаштирилган президент фармойишига асосан ўтказилаётган ўрганиш ишлари Бош прокуратура, Ўзбекистон Республикаси Президенти ҳузуридаги Миллий лойиҳа бошқаруви агентлиги, Ташқи савдо, Адлия, Молия, Иқтисодиёт вазирликлари, Инвестициялар бўйича давлат қўмитаси, Тошкент давлат иқтисодиёт университети вакилларидан иборат Ишчи гуруҳи томонидан амалга оширилмоқда. Ҳозирда солиқ қўмитасида Ишчи гуруҳининг 30 нафарга яқин вакиллари ўрганиш ўтказаётган бўлиб, шундан фақат 4-5 киши прокуратура вакиллари, қолганлар бошқа ташкилотлардан келган мутахассислар.\nХоналар ва ҳужжатлар муҳрланаётгани йўқ. Аксинча, қўмита мутахассислари ўрганиш ўтказаётган ходимларга муаммоларни бартараф қилиш ва фаолиятни такомиллаштириш бўйича таклифлар тайёрлашда амалий ёрдам кўрсатмоқда. Қўмита раиси ҳам бетоб эмас, ҳар куни одатдагидек ишга келиб, вазифаларини бажармоқда», дейди манба.\nУ шунингдек, бундан аввалроқ ОАВда айтилганидек 2017 йил августида қўмитанинг минглаб солиқчилари ишдан бўшатилмаганини таъкидлаб ўтди.\n«Ўшанда 40 дан ортиқ ходим ишдан бўшаган, шунда ҳам, штат бирлиги Ҳисоб палатасига ўтказилганди. Таркибий тузилма ўзгартирилганди, қўмита ва ҳудудий бошқармалардаги раҳбар ходимлар сони камайтирилиб, улар туман, шаҳарлардаги оддий ходимлар сонига ўтказилганди», дея аниқлик киритади у.\nБундан аввалроқ хорижий нашрлар Бош прокуратура терговчилари Солиқ ва Божхона қўмиталарида текширув бошлагани, ходимлардан кўрсатмалар олингани ва ҳужжатлар муҳрланаётгани ҳақида хабарлар берганди. Хабарларда текширув давомида ўнлаб миллион долларлик камомад аниқлангани айтилганди.\n23:01 / 13.07.2018 70321\n18:13 / 13.07.2018 15112\n11:20 / 13.07.2018 68335\n15:40 / 10.07.2018 143499


Конте: «Йигитларга эътирозим йўқ. «Наполи» ҳимояга ўтириб олди»\n«Интер» бош мураббийи Антонио Конте Италия Кубоги яримфинали доирасида «Наполи»га (1:1) қарши жавоб ўйинидан сўнг ўз фикрларини билдирди.\nЭслатиб ўтамиз, биринчи ўйиндаги мағлубият (0:1) туфайли миланликлар финалга чиқа олишмади.\n«Икки ўйиндаги ҳаракатларимизга кўра, биз финалга чиқишга лойиқ эдик. Йигитларни айблашга сабаб йўқ. Бугун биз ўзимиз истаган тажовузкор услубда ўйнадик, устунлик қилдик.\nБизда жуда кўп имкониятлар бор эди, хотиржамроқ ҳаракат қилишимиз мумкин эди. Аммо Давид Оспина бир нечта ажойиб сейвлар бажарди ва ўйин натижасини ҳал қилди.\n«Наполи» дарвозаси олдида етарлича эътиборли бўлмадик. Бундай ҳолатлар бизга дарс бўлади, ўсишимизга ёрдам беради.\nЙигитлар финалга чиқа олишмаганидан хафа бўлишди. Ўйиндан мамнунман. Унутмайликки, «Наполи» ҳимояга ўтириб олди ва қарши ҳужумларда ўйнади. Бундай вазиятда хавбеклар узатмалар учун йўл топишга қийналишади.\nЭриксен жамоага муваффақиятли мослашаётганидан хурсандман. Биз у билан физик ва тактик томондан ишладик. У ўйин давомида 10-12 км югурди ва бундай хурсандман. Агар Оспина бўлмаганида, Кристиан дублга эришган бўларди», – деб Контенинг сўзларини келтиради Football Italia.


Улуғ Йўлбошчимиздан бизга озод ва обод ватан мерос қолди (ВИДЕО) | O'zLiDeP\nУлуғ Йўлбошчимиздан бизга озод ва обод ватан мерос қолди (ВИДЕО)\nМустақил Ўзбекистон давлатининг асосчиси, буюк давлат ва сиёсат арбоби, ўзбек халқининг ардоқли фарзанди, мамлакатимизнинг Биринчи Президенти Ислом Каримов таваллудининг 80 йиллигини кенг нишонлаш, ёрқин хотирасини абадийлаштириш, унинг буюк жасоратини ўсиб келаётган навқирон авлод вакилларига етказиш мақсадида O‘zLiDeP Сиёсий Кенгаши Ижроия қўмитаси, Тошкент шаҳар Кенгаши ва партиянинг Олий Мажлис Қонунчилик палатасидаги фракцияси ҳамда Ислом Каримов номидаги Тошкент давлат техника университети билан ҳамкорликда “Мустақил Ўзбекистон давлатининг асосчиси, буюк давлат ва сиёсат арбоби” мавзусида маънавий-маърифий учрашув ташкил этди.\nДавлатимиз раҳбари Шавкат Мирзиёевнинг “Ўзбекистон Республикасининг Биринчи Президенти, буюк давлат ва сиёсат арбоби Ислом Абдуғаниевич Каримов таваллудининг 80 йиллигини нишонлаш тўғрисида”ги қарори ижроси доирасида ташкил этилган тадбирда депутатлар, университетнинг профессор-ўқитувчилари, талаба ёшлар, илм-фан арбоблари, давлат муокофоти совриндорлари ҳамда ОАВ вакиллари иштирок этди.\nЭътироф этилганидек, Ислом Каримовнинг қатъияти ва жасорати билан мамлакатимиз мустақилликка эришди ва ўз тараққиёт йўлида улкан мувафаққиятларни қўлга киритди. Биринчи Президентимиз ёш давлатимиз учун ғоят мураккаб ва масъулиятли даврда вазият беқарорлашувини олдини олибгина қолмай, халқимизнинг уруш даҳшатларини кўрмасдан, тинч-тотувликда мустақилликка етаклади. Тинчлик ва осойишталикни таъминлаш улуғ Йўлбошчимизнинг кейинги фаолиятида ҳам бош мезонга айланди. Биринчи Президентимиз ички ва ташқи сиёсатда ҳам ана шу тамойилга амал қилди. Ўзбекистон Ислом Каримов раҳнамолигида Марказий Осиёнинг энг қудратли давлатларидан бирига айланди, дунё ҳамжамияти Ўзбекистон билан ҳисоблашишга ўрганди.\n– Ўтган 25 йил ичида иқтисодий йўналишда ҳам улкан марраларга эришдик, – дейди Олий Мажлис Қонунчилик палатаси депутати, O‘zLiDeP фракцияси аъзоси Дилором Файзиева. – Зотан, Ислом Каримов раҳбарлигида ишлаб чиқариш соҳаси ривожланди, миллий маҳсулотларимизни жаҳон бозорига олиб чиқишни ўргандик. Бугун кўчаларимизни тўлдириб юрган миллий автомобилларимиз ва автомобил заводларимизга Биринчи йўлбошчимиз таъмал тошини қўйганини барчамиз яхши англаймиз. Бугун ушбу автомобилларимиз нафақат ички, балки ташқи бозорда ҳам харидоргир.\nДарҳақиқат мустақиллигимизнинг дастлабки чорак асри мобайнида мамлакатимизда нафақат автомобилсозлик, балки енгил ва оғир саноат, кимё-технологиялар, нефт ва нефт маҳсулотларини қайта ишлаш йўналишларида гигант корхоналар ташкил этилди. Бу эса мамлакатимиз саноати салоҳиятини юксалтирди. Бир сўз билан айтганда, улуғ Йўлбошчимиз раҳнамолигида “Ўзбекистонда ишлаб чиқарилган” ёрлиғи дунё юзини кўрди ва жаҳон бозорида ҳам рақобат индексига айланди. Бу эса бир вақтлар фақат пахта хомашёсини тайёрлаб беришдан нарига ўтмаган мамлакат учун ҳақиқий саноат инқилоби эди. Ислом Каримов Ўзбекистонни “хомашё етказиб берувчи мамлакат”, деган таҳқирлардан олиб чиққан одил Йўлбошчимиз эди.\n– Биринчи Президентимиз раҳбарлигида бунёдкорлик ишларига алоҳида эътибор қаратилди, – дейди O‘zLiDeP Тошкент шаҳар Кенгаши раиси Тўрабек Назаров. – Кенг ва равон кўчалар, кўприклар, маҳобатли санъат саройлари, концерт заллари, кутубхона ва меҳмонхоналар улуғ Йўлбошчимиздан Ўзбекистонга мерос қолди. Хорижлик меҳмонларнинг “Тошкентни танимай қолдим”, “Юртингиз ўзгариб кетибди” каби иқрорлари мустақил Ўзбекистон учун Ислом Каримовнинг хизмати нақадар буюк эканини яна бир карра исботлайди. Ўтган чорак аср давомида ана шу бунёдкорлик руҳи бутун мамлакатимизни қамраб олди. Чекка-чекка қишлоқларимизда қурилган наъмунавий уйлар, мактаблар ва боғчалар, спорт иншоотларида Ислом Каримовнинг номи абадий яшайди. Инчунун улуғ Йўлбошчимиз мамлакатимиздаги барча бунёдкорлик ишларининг Бош меъмори эди.\nБиринчи Президентимиз раҳбарлигида миллий қадриятларимиз, анъаналаримиз эъзоз топди. Буюк алломаларимиз, қомусий олимларимизнинг номи абадийлаштирилди, муқаддас қадамжоларимиз обод бўлди. Имом ал-Бухорий, Баҳоуддин Нақшбанд, Абдулхолиқ Ғиждувоний, сингари ислом оламининг буюк алломалари мангу қўним топган жойлар зиёратгоҳга айлантирилди. Мусо ал-Хоразмий, Ибн Сино, Абу райҳон Беруний, Аҳмад ал-Фарғоний, Мирзо Улуғбек сингари дунё илм-фани асосчиларининг номлари абадийлаштирилди. Тадбир иштирокчилари таъкидлаганидек, Ислом Каримов ана шундай буюк аждодларимизнинг руҳларини шод қилган улуғ Йўлбошчимиз эди.\nТадбирда сўз олган илм-фан арбоблари Биринчи Президентимиз ташаббуси билан мустақиллик йилларида мамлакатимиз тараққиётнинг “ўзбек модели” асосида ёшларнинг ҳуқуқ ва манфаатларини таъминлашнинг ташкилий асослари яратилгани, уларнинг салоҳияти, истеъдодини рағбатлантириш ва қўллаб-қувватлашнинг мустаҳкам механизми шакллантирилганини алоҳида эътироф этдилар. Хусусан, ёшларнинг ижтимоий ҳамда маънавий камол топиши учун шарт-шароитлар яратиб бериш, уларни ҳар томонлама қўллаб-қувватлаш мақсадида 1991 йилда “Ўзбекистон Республикасида ёшларга оид давлат сиёсатининг асослари тўғрисида”ги Қонуннинг қабул қилингани Биринчи Президентимизнинг ёшларимизга оталарча иссиқ меҳрининг яққол исботидир.\nТадбирда иштирокчилари халқимизнинг чексиз муҳаббатини қозонган, мустақил мамлакатимизнинг Биринчи Йўлбошчиси Ислом Абдуғаниевич Каримов қалбларимизда абадий қолишини ва келажак авлодлар хотирасида тинчлик, барқарорлик, фаровонлик ва тараққиёт раҳнамоси, буюк давлат арбоби сифатида мангу яшашини таъкидлаб ўтишди.\nУлуғ Йўлбошчимиз таваллудининг 80 йиллигига бағишланган тадбирлар O‘zLiDeP ҳудудий Кенгашларида кенг нишонланмоқда.


Жиноятга айланган қувур можароси\n8 Апр 2020 353\nСамарқандда ИИБ ходимига қаршилик қилган фуқарога жиноят иши очилди.\nҲаммаси Қўшработ тумани «Юқори жўш» МФЙ раисининг маҳаллага ичимлик суви учун ўтказишга мўлжалланган сув қувурларини фуқаролар ўзбошимчалик билан ковлаб уйига олиб кетаётганлиги ҳақидаги мурожаатидан бошланган.\n2020 йил 6 апрелда юқоридаги маҳалла раиси сув қувурларини фуқаролар ўзбошимчалик билан ковлаб уйига олиб кетаётганлиги, фуқаролардан ушбу қувурларни олиб беришни сўраб ИИБга мурожаат қилган.\nИИБ ходимлари қувурларни Қўшработ туман «Юқори жўш» маҳалласида яшайдиган 28 яшар фуқаро ковлаб олганлигини аниқлаб, унинг уйига бориб, суҳбатлашиб туришганида, ушбу маҳаллада яшовчи 29 яшар фуқаро келиб ходимларни қонуний фаолиятига қаршилик қилиб, уларни турли сўзлар билан ҳақорат қилади.\nУшбу фуқарони Қўшработ туман ИИБга олиб боришган вақтида у ИИБ ходимларини яна ҳақорат қилиб, ИИБ биносининг ички томонидаги деворларни, вақтинча ушлаб туриш хонасининг эшиги ва эшик ромларини тепиб шикаст етказади.\nМазкур ҳолат юзасидан Қўшработ туман прокуратураси томонидан унга нисбатан Ўзбекистон Республикаси Жиноят кодексининг 277-моддаси 3-қисми ва 140-моддаси 3-қисми билан жиноят иши қўзғатилди, деб хабар беради ИИВ матбуот хизмати.


Сафар Кокилов. Бош айбдор ким? (ҳажвия) | www.ziyouz.uz\nБош саҳифа Ўзбек насри онлайн антологиясиСафар Кокилов (1952-2018)Сафар Кокилов. Бош айбдор ким? (ҳажвия)\nСафар Кокилов. Бош айбдор ким? (ҳажвия)\nПрезидиум раиси мажлисни очиқ деб эълон қилди ва биринчи масала юзасидан маърузачи Камгап Камсухановни минбарга таклиф этди.\n– Ўртоқлар! … Биз квартал охиридаги натижаларимизни кўриб чиқиб шундай хулосага келдик. Хўш-ш… – Камсуханов кўзойнагини тақиб, аввал залда ўтирганларга кейин қўлидаги қоғозларга кўз югуртиб олдида, давом этди:\n– Биринчидан, манови ишларимиз мана бундоқ, ановилари эса ундоқ бўлди.\nКўрсаткичларни олдинги кварталдагига таққосласак на ундоқ деб бўлади, на бундоқ. Аҳвол мана шунақа. Менимча, бу ишларнинг шундоқ бўлишида ўртоқ… қоровулдан тортиб, ҳалигидай, хаммамизнинг айбимиз бор, шунингдек Фалончиевнинг хам. Ишга совуққонлик билан қараган.Буни шундай қолдириб бўлмайди ўртоқлар. Хуллас, менинг гапим тамом. Саволлар бўлса, марҳамат.\nЗалдагилар жим ўтиришарди.\n— Савол йўқ, ўтиринг, – деди раис ва ўрнидан туриб мурожаат қилди:- Шу масала бўйича яна гапирадиганлар борми? Хўп, ундай бўлса ўртоқ Фалончиевдан эшитамиз. Қани, марҳамат. Сиз бизга айтингчи, нега ишларингиз ундоқ, мана бундоқ эмас?…\n— Ҳурматли ўртоқлар! – деб, президиум аъзоларига бурилиб нутқини бошлади минбарга чиққан тепакал, лаби дўрдайган Фалончиев: – Ҳаммаси тўғри. Юз фоиз тўғри. Агар Эсласангизлар шу масалани шахсан ўзим бир неча марта кўтариб чиққанман. Талабномаларим ҳам бор. Бу ишларнинг шундоқ бўлишида мен шахсан Пис… Пистончиевни айбдор деб ҳисоблайман. Ҳа, ҳа. Бундоқ қилиш керак дедим, индамади. Ундоқ қилайлик дедим, индамади. Ишга қизиқмайди. Ўзидан ундоқ қилайлик, бундоқ қилайлик деган ташаббус чиқмайди. Мана натижа. Эндиги ойдан бу масалани конкрет ҳал қилиб олмасак\nяна ишимиз шундоғлигича қолаверади. Чора кўриш керак, ўртоқлар…\nУ жим бўлиб бир раисга, бир залга қаради. Залда бирданига шовқин бошланди. Ҳеч ким туриб саюл бермади-ю, лекин… ҳар бири ўзича; биров ундоқ деса, биров бундоқ деди. Фалончиев виқор билан минбардан тушиб залдаги одамларнинг ўртасига бориб ўтирди. Раис президиум аъзолари билан узоқ маслаҳатлашгач минбарга Пистончиевни чақирди. Оҳори тўкилган қора папкасини қўлтиқлаб хўппа семиз Пистончиев пилдираб минбарга чиқиб келди.\n– Азиз ўртоғлар! Ҳамкасблар! – чийилдоқ овоз билан гап бошлади у – Инсонда ўз-ўзини ҳимоя қилиш инстинкти бошқа ҳайвонларга қараганда кучли ривожланганлигидан у ўзига бирор айб қўйилса, қутилиш учун онгли равишда сабабини дарров бировдан қидириб, ўшанга ағдаришга ҳаракат қилар экан. Буни «самазашита» дейди. Докладчи ҳам, музокорага чиққанлар ҳам ундоқ деб, бундоқ деб ўзларини оқлаб кетдилар. Тўғри.Ундоқ деганда хам, бундоқ деганда ҳам қисман айбим йўқ эмас. Бўш баёвмиз. Лекин бу дегани ҳамма айб менда дегани эмас-да, ахир. Ўртоқлар Вабошқаларов ишда сусткашлик қилса менда нима айб. Ҳали ундоқ қилиш керак, ҳали бундоқ. Мен эса бир ўзимман. Инсоф борми ўзи? – У қизишиб кетди-да, президиумда ўтирганларга қўлини пахса қилиб бақирди: – Сизлар ўзи\nқаёққа қараётибсизлар? Ундоқ бўлса ҳам Пистончиев, бундоқ бўлса ҳам Пистончиев. Ийе. Бу қандай гап ўзи? Вабошқаларовчи? Шундай одам борлигини биласизларми? Заҳарига ойлик олаёттан эканми? Марҳамат қилиб тортсинда ўз аравасини. Мен… – у бир зум тўхтаб қолди, кўзларига ғилтиллаб ёш келди: – Мен, мен… Нима, менинг жоним темирданми? Ундоқ дейсизлар, бундоқ дейсизлар. Ҳар мажлисда мен айбдор. Фақат боғланганди урари эканда?! Йўқ, мен амамнинг бузоғи эмасман. Бўлди. Тамом…\nБирдан зал ғувиллаб, ўтирганлар орасида шов-шув бошланиб кетди. Бири ундоқ, бири мундоқ дейишарди. Раис столни тақиллатиб, залда ўтирганларни тартибга чақирган бўлди.\n— Жим, ўртоклар, жим! Мажлис бу бозор эмас. Ҳой… Тўғри, сизни ҳам тушунамиз,– деди Пистончиевга қараб: – Лекин ишдаги камчиликларни кимдандир сўраш керакми? Керак. Шундоқ экан сўраймизда нега ундоқ нега бундоқ эмас деб. Бўпти ўтиринг. Одам деган ҳар нарсага ҳафа бўлавермайди. Бу иш. Ишда эса иссиқ-совуқ гаплар бўлиши табиий…\n— Эй-й,–Пистончиев жаҳл билан қўлини силтаб, минбардан тушиб кетди. Раис яна президиум аъзолари билан узоқ пичирлашиб қолди. Залда ўтирганлар ҳам ғовур-ғовур гапга тушиб кетишди.\nРаис столни тақиллатди.\n– Ўртоқлар! Гапирадиганлар бўлса марҳамат! Хўш-ш?! Йўқми? Ана шу-да. Минбарга чиққингиз келмайди, ўтирган ерда бозор қиласиз. Жим. Қани, Вабошқаларов борми бу ерда? – раис залга аланглаб қаради: – Ўх~хўў. Вабошқаларов! Бир четда ўтириб ухлаётибсизми дейман. Бу ёққа чиқингчи. Нима гап ўзи? Ишни на ундоқ қнласиз, на бундоқ қиласиз. Мажлисларда эса охирида ухлаб ўтирасиз…\nКўзлари қизарган Вабошқаларов ранги бўзариб, лапанглаб минбарга чиқди. Дўпписини олиб бошини қашлаган бўлди. Чуқур хўрсинди. Залда ўтирганларни энди кўраётгандек ҳайрон бўлиб узоқ тикилиб қолди.\n– Гапиринг-да энди. Нега вақтни оласиз? – деди президиум аъзоларидан бири унинг туришидан ғаши келиб.\n— Нимани гапирай?\n— И-е. Осмондан тушгандай бўласиз-а. Бир нима денгда. Ундоқ денг, бундоқ денг. Ахир протоколга бир нарса ёзишимиз керак-ку…\n— А?! Ха-а… Шунақами? Нима ҳам дейман. Эшитдик. Тўғри. Юқорида айтилган барча гапларга мен ҳам қўшиламан. Ишнинг чатоқлашишида бош айбдор Фалончиев экан. Чора кўриш керак, ҳиёлимда…\n— Оббо, сиз ўзингиз ҳақингизда гапирсангиз-чи\n— Нега энди? Докладчилар ўзи ҳақида гапирмади-ку?! Фалончиев айбдор дейишди, шекилли. Ҳа, айтмоқчи, қоровул…\nГап қоровулга ошиб кетди. Баҳс уч соат давом этди.\nВабошқаларов қоровулни айблади, қоровул Фалончиевни Фалончиев Пистончиевни, Пистончиев яна Вабошқаларовни… ва ниҳоят, раис соатига қараб шундай деди: – Ўртоқлар! Биринчи масала жуда жиддийлигидан мана беш соатдан бери ундоқ деб, бундоқ, деб тортишиб ётибмиз. Натижа ёмон бўлмади. Ишимизга тўғоноқ бўлаётган бош айбдорнинг яширинча иш кўраётганлиги ойдинлашди. Эртага соат ўнда – мажлис. Кун тартиби – Бош айбдор ким?» Шуни аниқлаймиз ва…\n— Шундоқ бўлсин. – деди залдан кимдир.\n— Бугунги мажлисимиз кун тартибидаги иккинчи ва учинчи масала…\n— Таклиф бор\n— Хўш, хўш-ш?\n— Индин ва ундан кейинги кундаги мажлисда кўрилсин.\n— Шундай қиламизми, а? Ҳамма розими?\n— Вой, кун кеч бўлди. Боғчага боришим керак…\n— Уйга кечиксам, эрим уришади…\n— Бир чекиб келайлик. Танаффус…\nРаис столни тақиллата-тақиллата эълон қилди:\n– Демак, эртага соат ўнда мажлис. Тема долзарб – «Бош айбдор ким» Ҳамма тайёрланиб келсин…\nАҳли зал чапак чала-чала эшик томон югуришди.\n← Аввалги Аввалги Сафар Кокилов. Чурра (ҳажвия)\nКейинги → Кейинги: Сафар Кокилов. Қуруқ ҳавас (ҳажвия)


Екатеринбургдаги касалхонани чақмоқ вайрон қилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Екатеринбургдаги касалхонани чақмоқ вайрон қилди\t12:11, 27 май 2016\tЕкатеринбургдаги клиник касалхонани яшин урди. Бир қатор электр разрядлар касалхонанинг бир қисмига зарар етказди. Яшин зарбидан бинонинг юқори бурчаги ва девори вайрон бўлди.\nТомнинг ва деворнинг бўлаклари ҳеч кимга зарар етказмади: улар ҳеч ким йўқ ерга тушган, деб ёзади ТАСС.\nҲодисадан сўнг касалхона ҳудудини ўраб қўйишди. Томни тиклаш бўйича ишлар бошлаб юборилган.\nРОНАЛДУНИНГ ЎҒЛИ ОТАСИНИ ҲАЙРОН ҚОЛДИРДИhttps://t.co/NEfxkhlAy5 pic.twitter.com/n3cg6J9dzP— DARAKCHI.UZ (@darakchi_news) 27 мая 2016 г.


Гвардиола Агуэро ва Компани «Барселона»га қарши ўйинда нега бошланғич таркибда тушмаганига ойдинлик киритди » Ўзбекистон янгиликлари – Zamin.uz\nГвардиола Агуэро ва Компани «Барселона»га қарши ўйинда нега бошланғич таркибда тушмаганига ойдинлик киритди\n«Манчестер Сити» жамоаси бош мураббийи Хосеп Гвардиола «Барселона»га қарши ўйиннинг бошланғич таркибига нега Серхио Агуэро ва Венсан Компанини киритмаганига изоҳ берди.\n«Агуэро ва Компани менинг режаларимда йўқмикан? Серхио ва Венсан «Манчестер Сити»нинг келажагининг бир қисми.\nКомпани ўйинга тайёр эмасди. Агуэронинг йўқлиги тактик қарор эди, биз ярим ҳимояни мустаҳкамлашга қарор қилгандик.\nМен «Камп Ноу»даги ўйинда тўпга эгалик қилишда устунликка эга бўлишимизни истагандим. Чунки, тўп сенда бўлса, уларда Месси, Суарес ва Неймар ҳам бўлмайди, деганидир. Улар тўпсиз қолганда ҳам хавфли, лекин тўп билан бўлгандаги каби эмас.\nМен буни Серхио билан суҳбатимизда гапирдим, у мени тўғри тушунди. У жамоага ёрдам бериш учун ўйиннинг охирги қисмида тушиши режалаштирилганди. Айнан шу туфайли у захирада қолганди.\nАгуэро «Сити»дан ўзи кетишни истамаса, биз уни кетказмаймиз.\nАгар сизлар яна бир марта Агуэро менинг режаларимда йўқлиги ҳақида ёзмоқчи бўлсангиз, яхшиси аввал менга қўнғироқ қилинг. Агар менинг телефон рақамим сизда йўқ бўлса, буни клубимиз матбуот хизмати раҳбари Саймондан сўранг ва мен билан боғланиб, ҳақиқатни билиб олишингиз мумкин бўлади.\nКомпанига келадиган бўлсак, у билан орамиз ёмонлашган вақт бўлмаган. Гап шундаки, у ўз формасини тиклаши керак... у ҳақиқий марказий ҳимоячи. Биз уни авайлашимиз керак.\nУ Барселонада шифокор қабулида бўлди ва ўйнай олмаслигини ўзи айтди. Одамлар эса Серхио ва Венсан Пеп туфайли ўйинга тушмади, дейишмоқда. Лекин ҳақиқатни фақат мендан билиш мумкин.\nАгуэрони захирада қолдириш қарорини мен қабул қилдим. Модомики, ютқазган эканмиз, бу менинг айбим. Агар биз ютганимизда, мени даҳога чиқаришарди. ҲолбукиЮ мен мавсум стартидаги 10та кетма-кет ғалабадан кейин ҳам ҳали АПЛ чемпиони бўлишга тайёр бўлмаганимиз ҳақида гапиргандим.\nБиз 3 ойдан бери биргаликда ишламоқдамиз. Сиз янги жамоа қуриш қанчалик қийинлигини тасаввур қила олмайсиз. «Барселона» эса 15 йилдан буён шу услубда ўйнаб келмоқда. Биз ўйинимизни такомиллаштиришда давом этамиз. Мен «Барселона»га қарши ўйинда баъзи ишларни яхши уддалаганимизни қайд этиб қўйдим», – деган Гвардиола.\nТеглар: марта қилгандик кетказмаймиз фақат эмас ишларни\nСерхио Агуэро: Гвардиола менга ишонч билдиришни бошлади\n10:47 / 22-02-2017\n«Манчестер Сити» Серхио Агуэронинг нархини белгилади\n18:52 / 08-02-2017\nАгуэро дисквалификация қилиниши мумкин\n12:00 / 29-08-2016\n18:44 / 30-12-2015\nВенсан Компани: «Сток Сити» билан сафарда ўйнагандан кўра «Барселона» билан ўйнаган осонроқ\n23:31 / 23-02-2015


Тошкентда «вор закон»нинг уйини ўмарган ўғри...\n28.06.2019 16:11 0 10514\nАли Мадуев 1956 йилда Қозоғистонда туғилди. Аммо у туғилган жой бошқаларники сингари одатий эмас эди. Қамоқхона оила қуриш учун унчалик ҳам мос келадиган жой эмас. Аммо кейинчалик ўзини Сергей, деб номлаб оладиган Али Мадуевнинг отаси ва онаси айнан шу ерда танишади.\nУнинг отаси чечен миллатига мансуб бўлиб, депортацияга қаршилик қилгани учун қамалганди. Корейс миллатига мансуб онасини эса чайқовчиликда айблаб қамашган. Хуллас, ҳар иккиси ҳам Сталин бошқарувидаги зулм давлатининг қурбонлари эди. Улар собиқ иттифоқнинг энг чиркин даврида, энг ёмон жойда оила қуради. Али Мадуев мана шундай оилада туғилади.\nАлининг отаси қамоқдан чиққани ҳамоно оиласини ташлаб кетади. Болакайни эса «кўча» тарбиялайди. У илк ўғриликка 6 ёшида қўл уради. 18 ёшга тўлганда эса қамоққа тушиш учун «етилиб» бўлган эди. 1975 йилда уни 6 йилга қамашади.\n1980 йилда ўзига Сергей номини олган ўғри собиқ иттифоқ шаҳарлари бўйлаб «хизмат сафари»га чиқади. Унинг ортидан амалдорлар, ноқонуний савдогарлар ва ҳатто жиноят оламининг йирик вакилларига тегишли «шип-шийдон» қилинган уйлар қолади. Сергей ҳатто «қонундаги ўғрилар»нинг қарашларига ҳам туфуриб қўйган эди.\nЖиноий фаолиятининг бошида уни ҳатто «Робин Гуд», деб аташган. Йўқ, у афсонавий қаҳрамонга ўхшаб бойлардан тортиб олиб, камбағалларга тарқатмас эди. Шунчаки, ўғрилаганларини орқа-олдига қарамай сарфларди. Масалан, ҳар сафар таксига ўтирганда 10 сўмлик пулни «командир, қайтими керак эмас», дея ҳайдовчига қистиравергани учун «Червонец» деган лақаб олган эди.\nМадуев бир сафар ўғрилик қилаётганда жиноятчи шериги хонадон соҳибасини зўрлашига йўл қўймайди. Бошқасида эса уйи туналаётган хонадон эгасининг юраги ҳуруж қилиб қолганини кўриб, яқин-ўртадаги дорихонадан тез ёрдам чақириб беради. Айнан шу туфайли хонадон эгасининг ҳаёти сақлаб қолинади. Буларнинг барчаси унга шуҳрат келтиради, албатта.\nШунингдек у аёлларни қойил қолдириш учун пул сарфлашни ёқтирарди. Кўчада ҳақиқий каллакесар бўлган ўғри ресторанга киргани ҳамоно юксак маданият соҳибига айланарди. Ҳар қандай аёлни хушомад қилиб ўзига оғдириб оларди. Пулни аямай сарфларди. Ўзиники бўлмагач, яна нима қилсин...\nЎтган асрнинг саксонинчи йиллари ўрталарида Мадуев қўлга тушди. Бу сафар унга 15 йил беришади. Аммо 1988 йилда қамоқдан қочиб чиқади. Шундан сўнг яна юришлар бошланади. Ҳар ой 10-15 талаб дўконлар ва уйлар туналарди. Бундай вақтда қўлга тушмаслик учун жуда омадли бўлиш керак. Мадуевга ҳозирча омад келиб турганди.\nАммо энди унинг аввалги обрўйидан асар ҳам қолмайди. Энди у ваҳший жиноятчи сифатида эсланарди. Бир сафар ўғриликка кирганда уй эгаларини ўлдириб кетади. Аммо уларнинг бир ёшли чақалоғига тегмайди. Шунчаки, уйга ўт қўйиб юборади.\n«Червонец» милицияга ҳам, ўзини қидириб юрган «вор законлар»га ҳам туфуриб қўйган эди. У Тошкентда юрганда маҳаллий «ўғрибоши»лардан бирининг уйини тунайди. У ердан ўғриларнинг умумий пулини — 250 минг сўмни олиб чиқиб кетади.\nМилиция ва аламзада жиноятчилар тўдаси уни Ўрта Осиёда қидириб юрган вақтда Мадуев Ленинградда билганини қилиб юрган эди. Кўчадаги босқинчилик вақтида ўлдирилган одам, ресторанга киритишни истамагани учун пичоқланган хизматчи, буларнинг барчаси «Червонец»га қарши милициянинг оёққа туришига сабаб бўлади. Натижада у шериги Роман Черишев билан бирга Ўзбекистонга қайтишга қарор қилади. Бу билан у арининг инига бошини суқаётган эди. Тошкентда ундан қасд олиш истагида юрганлар кўп эди.\nБу ерда ҳам «Червонец» ишини давом эттиради ва яна «қонундаги ўғри»лардан бирининг уйига тушади. Аммо энди ҳаммаси силлиқ кечмайди. Уй эгаси ўғриларга қарата ўт очади. Мадуев шеригининг ортига бекиниб қолади ва тўппончадан отиб, уй эгасини ўлдиради. Шериги Роман Черишев яраланган эди. Мадуев на уни кўтариб юргиси ва на милицияга гувоҳ сифатида қолдиргиси келаётган эди. У ўзи учун энг осонини танлайди — шеригини ҳам отиб ташлайди.\nМилиция бу сафар уни осон топади. Шунчаки, эртаси куни қачон ва қайси поездга чиқишини таҳмин қилиб, фуқаро кийимидаги ўнлаб ходимларни вокзалда пистирмага қўйишади. Поезд юришига бир дақиқа қолганда «Червонец» перронда пайдо бўлади. Милиционерлар дарҳол унга ташланишади ва қўлга олишади.\nБир қарашда ҳаммаси тугагандек кўринган эди. Аммо милиционерларга уқувсизлик панд беради. «Червонец»нинг бир қўлини ходимлардан бири ўз қўлига кишанлаб олган эди. Улар Москвага кетадиган поезд купеларидан бирига жойлашган вақтда Мадуевнинг қўлида граната пайдо бўлади. У тиши билан ҳалқани тортиб олиб, вагонни портлатиб юбориш билан дағдаға қилади. «Червонец» олдига ИИВ вазири келишини талаб қилади.\nМилиционерлар ишни бунга қадар олиб бора олмас эдилар. Аммо шу билан жиноятчини алдаб туришни ҳам уддалай олишмайди. «Червонец» иш пачавалигини сезгани ҳамоно гранатани милиционерларнинг оёғи остига улоқтириб, қочиб қолишга ҳаракат қилади. Аммо граната ҳақиқий эмас, балки ўқув-машғулотида қўлланадиган, портламайдигани эди. Ходимлар бунга алданиб қолмайди ва Мадуев қўлга олинади.\nБу сафар Сергей Мадуев шу қадар калтакланадики, уни Москвага олиб келишгандан сўнг қамоқхона касалхонасида яхшилаб даволашга тўғри келади.\nТергов вақти яна бир «севги тарихи» рўй беради. Мадуев ўзини тергов қилаётган Наталья Воронцовани йўлдан уришга муваффақ бўлади. Бечора аёл терговчи ўғридан «робин гуд»ча қаҳрамонликлар ҳақида эшитавериб, унга ошиқ бўлиб қолади. Воронцова Мадуев қамоқдан қочиб чиқиши учун режа ишлаб чиқади. Унга тўппонча келтириб беради. Аёл кейинчалик унга эрга тегиб олишни кўзлаган эди.\nНаталья Воронцова. Фото: Чохонелидзе Ираклий\nСал қолса режа амалга ошарди. Мадуев қўриқчиларни тўппонча билан қўрқитиб, турма дарвозаси томон қоча бошлайди. Йўлидан чиққан майор Ермолаевни отиб ташлайди. Аммо таъқибчилар барибир уни ушлаб олишади. Майорнинг ҳаёти аранг сақлаб қолинади. «Червонец» эса Тошкентда бўлгани сингари яна калтакланади.\nНаталья Воронцова 4 йилга қамалади. Мадуевнинг у билан иши йўқ эди, аксинча, қўлга тушгани ҳамоно биринчи навбатда уни сотиб берганди. Унинг учун аёлнинг тақдири умуман қизиқ эмас эди. Воронцова 4 йилга қамалгани ҳақида эшитганда шунчаки мийиғида кулиб: «унга ўзи шу керак эди», — дейди ҳолос.\nЎша вақтдаги қонунчилик бўйича Сергей Мадуев энг олий жазо — отувга ҳукм қилиниши керак эди. Аммо 1991 йилда собиқ иттифоқ тарқаб кетади. Россия федерациясида эса ўлим ҳукми бекор қилинади. Мадуев умрбод қамоқ жазосига ҳукм этилади.\nЖиноятчи 2000 йилда қамоқхонада, 44 ёшида юрак ҳуружидан вафот этади. Шунчаки тунда уйқуга кетади ва қайтиб уйғонмайди.\nўғрилик жиноятчилар тўдаси\nҲуқуқ бугун, 09:54


Qalampir.uz | Элмира Боситхонова яна Хотин-қизлар қўмитаси раиси бўлди\nЖамият Олам Маданият-санъат Мусиқа Интервью Фойдали Технология Саломатлик Бу қизиқ Реклама Спорт Таҳлил\nЭлмира Боситхонова яна Хотин-қизлар қўмитаси раиси бўлди\nЖамият\t20 Июнь 19:00 3566\nАввалроқ, Ўзбекистон Республикаси Бош вазири ўринбосари, Хотин-қизлар қўмитаси раиси Танзила Норбоева лавозимидан озод қилингани ҳақида хабар берган эдик.\nХотин-қизлар қўмитаси раиси этиб аввал шу лавозимда ишлаган Элмира Боситхонова тасдиқланди.\n"Юксалиш" ҳаракатининг телеграмдаги каналида хабар қилинишича, Олий Мажлис Қонунчилик палатасининг навбатдаги ялпи мажлисида депутатлар бош вазир томонидан киритилган Бош вазир ўринбосари номзодини тасдиқлашди.\nУнга кўра, Ўзбекистон Республикаси Соғлиқни сақлаш вазири ўринбосари Боситхонова Элмира Иркиновнани Бош вазир ўринбосари лавозимига маъқуллаш тўғрисида қарор қабул қилинди.\nЭлмира Боситхонова 1958 йилда туғилган, 1981 йилда Тошкент давлат тиббиёт институтининг "даволаш иши" йўналишини тамомлаган. 1981-2011 йилларда шифокор-интерн, анестезиолог-реаниматолог, бўлим бошлиғи, Тошкент шаҳар тез тиббий ёрдам клиник шифохонаси бош шифокори.\nЭлмира Боситхонова 2016 йил 12 декабрдан бугунгача соғлиқни сақлаш вазири ўринбосари лавозимида фаолият юртиб келаётганди. Боситхонова 2011-2016 йилларда ҳам Хотин-қизлар қўмитасига раҳбарлик қилган.\nБоситхонованинг бозорчи аёллар ҳақидаги гапларига изоҳ берилди Навбат бозорчи хотинларга! Боситхонова уларни тарбияламоқчи “Мени ҳақорат қилишни тўхтатинг!” – Элмира Боситхонова Тошкент шаҳар ҳокими ўринбосари Боситхоновадан узр сўради Боситхонова Нукусда намойишга чиққан аёллар билан учрашди Умуман чет элга чиқмайдиган амалдор Боситхонова билан эксклюзив интервью (видео)\nДаҳшат! Жиззахда ИИБ биносидан 7 кишининг жасади чиқди\n20 Ноябрь 10:42 45470\nКаримова, Ғуломов, Муродов, Абдуллаев... Уларни нима боғлайди?\n21 Ноябрь 20:17 21578\nҲайдовчилар диққатига! 10 та “писмиқ фоторадар” йўлларга чиқяпти\n20 Ноябрь 16:25 15492\nЎзбекистонликларнинг ички аъзоларини пуллаган шифокор ушланди\n20 Ноябрь 12:13 14434\nҲокимларни сазойи қилган шанбалар. Бунда қандай сир бор?\n20 Ноябрь 21:50 13374


Шавкат Мирзиёев ХХР раиси билан телефон орқали мулоқот қилди\nМулоқотда икки томонлама ҳамкорликка доир ва халқаро аҳамиятга молик долзарб масалалар кўриб чиқилган.\n«Давлат раҳбарлари коронавирус инфекциясига қарши давом этаётган курашнинг энг мураккаб даврида кўрсатилган ўзаро кўмак ва гуманитар ёрдамни катта мамнуният ва миннатдорлик билан қайд этдилар.\nПрезидентимиз хитойлик мутахассислар юксак профессионал маҳорат намойиш этганликлари, уларнинг мамлакатимиз ҳудудларидаги машаққатли меҳнати пандемияга қарши курашиш чораларининг самарадорлигини оширишга хизмат қилганини алоҳида таъкидлади», дейилади президент матбуот хизмати хабарида.\nТомонлар буларнинг барчаси Ўзбекистон ва Хитой ўртасидаги дўстлик, ўзаро ҳурмат ва ишончга асосланган ҳар томонлама стратегик шериклик муносабатлари тобора мустаҳкамланиб бораётганидан далолат беришини таъкидлашган.\nИкки мамлакатнинг соғлиқни сақлаш ва санитария-эпидемиология назорати соҳасидаги идоралари ўртасида фаол алмашинувларни давом эттиришга келишиб олинган.\nШунингдек, кўп қиррали, шу жумладан сиёсий-дипломатик, савдо-иқтисодий, инвестициявий, молия, энергетика, қишлоқ хўжалиги, транспорт-коммуникация, маданий-гуманитар ва бошқа муҳим йўналишлардаги ҳамкорликнинг ҳолати ва уни кенгайтириш истиқболлари батафсил муҳокама қилинган.\nХХРнинг илғор тажрибасини ўрганиш ва жорий этиш асосида камбағалликни қисқартириш масалаларида самарали мулоқот бошлангани алоҳида таъкидланган.\n«Икки мамлакат вазирлик ва идоралари, ҳудудлар маъмуриятлари, банк-молия институтлари ва етакчи компаниялари пандемиянинг салбий оқибатларини камайтириш ҳамда ўзаро манфаатли ҳамкорлик учун янги имкониятларни излаш мақсадида ҳамкорликдаги ишларини фаоллаштиради. Булар, аввало, ўзаро савдо ҳажмини ошириш ва унинг мутаносиблигига эришиш, ишлаб чиқариш кооперациясини мустаҳкамлаш ва инновацион лойиҳаларни амалга ошириш, юк ташиш ҳажмининг ўсиши учун қулай шароитлар яратиш, гуманитар дастурларни илгари суришдир.\nДавлат раҳбарлари минтақавий аҳамиятга молик қатор долзарб масалалар юзасидан ҳам фикр алмашдилар. Бирлашган Миллатлар Ташкилоти, Шанхай ҳамкорлик ташкилоти ва бошқа нуфузли халқаро тузилмалар доирасида биргаликдаги саъй-ҳаракатларни мувофиқлаштириб боришга қатъий интилиш тасдиқланди», дейилади хабарда.\nСуҳбат якунида Ўзбекистон ва Хитой етакчилари дўстлик ва ҳар томонлама стратегик шериклик руҳидаги кенг кўламли ҳамкорликни бундан буён ҳам кенгайтиришга тайёр эканликларини яна бир бор таъкидлаган.


Кўнгилни бироз кенгроқ қилинг!\n17.05.2018 21:50 0 1498\nСезаяпсизми, кейинги пайтларда барчамиз туппа-тузук танқидчи, бинойидек таҳлилчи бўлиб қолдик. Ҳар нарсадан кир ахтарамиз, кўзимиз ҳам оқни илғамай, нуқул қорани кўраяпти. Бозордан тортиб, мозоргача муаммо излаймиз. Вазиятга холис ёндашаётгандек бўламизу, ўз манфаатларимизни кўзлаймиз. Ҳамма ўзича ҳақ, бошқалар ноҳақ.\nБундан бир йил олдин автобусда ишга келаётгандим. Ўша пайтларда Муқимий кўчасидаги кўприк фойдаланишга топширилганига кўп вақт бўлмаганига қарамай, Бунёдкор кўчасидаги кўприк қурилиши ҳам бошлаб юборилганди. Катта йўл ўртасидаги дарахтлар кесилган, йўллар қазилган... Хуллас, манзара у қадар кўримли эмасди. Катта йўл тўсилгани боис машиналар кичик йўлдан аранг ҳаракатланарди.\n— Э падарингга лаънат, — деди кутилмаганда йўловчи аёллардан бири. — Қачон қарама йўлни бузади, кавлайди. Худди мина тушгандек ҳамма ер расво.\nҚош қорайиб, иш соати тугагач, яна автобусга ўтирдим. Йўлдаги вазият ҳамон ўша, Бунёдкор кўчасида йўл торлиги боис машиналар тўпланиб қолганди. Қаршимда 50 ёшлардаги эр-хотин гурунглашиб кетишарди.\n— Онаси, қара, бу ерга ҳам кўприк тушаркан. Хитойда бир-бирига уланиб кетган кўприкларни кўриб ҳавас қилгандим. Энди бизнинг йўлларимиз ҳам мақтаса арзигулик бўлаяпти, — деди эркак деразадан кўзини узмай.\n— Машиналар кўп-да, шаҳарда бундай кўприкларни кўпайтирмаса бўлмайди, йўқса тирбандлик юзага келаверади, – деб эрининг гапини маъқуллади аёли.\nБу суҳбатдан сўнг тонгдаги воқеа ёдимга тушди. Ҳақиқатан ҳам ҳар ким ўз қаричи билан ўлчайди. Дунё ҳам кенгга кенг, торга тор.\nЖамият 08/12, 12:58\nШавкат Мирзиёев: «ОАВда танқид жуда кам»


Терри учун энг севимлиси…\n2 июнь,2017, 21:33 282\nУшбу мавсум “Челси”нит арк этган Жон Терри клуб расмий сайтига берган интервьюсида қўлга киритган совринлари орасида энг севимлиси қайси эканлигини айтиб ўтди.\n“Европа Чемпионлар лигаси. Буни биз бир неча йиллар давомида қўлга кирита олмаганимиздан ҳам билса бўлади. Биз икки ёки уч марта мазкур совринни қўлга киритишимиз мумкин эди. Лекин бундай бўлмади. Шунинг ўзиёқ, бу турнирнинг жиддийлигини ва ғолиб чиқиш қийин эканлигидан далолатдир.\nСен энг кучли футболчилар ва энг кучли клубларга қарши ўйнайсан. Кучли клубларга қарши ўйинда ўзингни синаб олишинг мумкин. Гарчи мен Мюнхендаги финалда ўйнамаган бўлсамда, ҳозиргача фаолиятимдаги энг яхши дамларим ўша ўйин бўлиб қолади”, – деб айтиб ўтди Терри.\nҚайд этиб ўтиш жоиз, Терри “аристократлар” сафида жами 16 та совринга эга чиққан. Булар АПЛ, Англия кубоги ва Лига кубоги, Англия Суперкубоги, Европа Чемпионлар лигаси хамда Европа лигасидаги чемпионликлардир.\n“Челси” сардори ким бўлиши маълум бўлди 683 23.07.2017\n"Астон Вилла" яна бир қария футболчини харид қилди 553 21.07.2017\nУзоқ йиллар “йўлбарс” бўлган футболчи Жон Терри билан ўйнайди 613 20.07.2017\nТерри янги жамоасида ҳам сардор бўлади 325 15.07.2017\nЖон Терри: “Астон Вилла”нинг муваффақиятларига ҳисса қўшишга умид қиламан 231 04.07.2017\nТеглар: Жон Терри Челси ЕЧЛ\nХитойликлар Италиянинг яна бир клубини сотиб олишди 279


“Туппа-тузук йўлни бузишди, бир йилдан бери ўнглашмаяпти” – mulkdor.com\n“Туппа-тузук йўлни бузишди, бир йилдан бери ўнглашмаяпти”\n“М39″ – Тошкент-Самарқанд йўли ҳақида ёзмоқдаман. Жиззах вилояти Ғаллаорол туманидаги тоғли ҳудуднинг перевалида йўлнинг катта қисми бултур яхши хизмат кўрсатиб турган эди. Лекин нимагадир шу йўлни бузишди. Бузишга буздию, аммо қайта қурмади. Шундайлигача қолиб кетди.\nМана бир йил бўлди, лекин йўл ҳамон ачинарли ҳолатда қолмоқда. Мисол учун, биз кунига бир неча марта бу йўлдан фойдаланамиз. Қанчадан-қанча техника тепаликrа секин тезликда узоқ вақт ҳаракатланиши оқибатида қизиб кетмоқда ёки баллонлари тешилиб, йўлда қолмоқда. Бунинг эвазига узун тирбандлик юзага келмоқда. 12% фоизлик подъёмга машиналар қайнаб кетмоқда. Ҳайдовчи вақтида машинага сув топса, вазиятни қутқариб қолмоқда. Акс ҳолда, машинани ташлаб кетишдан бошқа чораси йўқ.\nЯна бир қизиқ ҳолат, ЙХХХ ходимлари ва мансабдор шахслар чангда юришни хоҳламайди. Шу боис, улар қарши йўналишдан ҳаракатланади. Оддий ҳайдовчилар бундай қилса, катта жарима солинади уларга. Нега унда бу йўлни таъмирлаб қўйишмайди? Ва қачонгача бу давом этади?”\n0:00:42/0:01:36 Бевосита линк "Мен сизларга яқинда милиция ходими иштирокида содир бўлган воқеанинг видеосини юбормоқдаман. Мен автосервисдан чиқиб кетаётганимда бир милиция ...


Курашни янада ривожлантириш йўлидаги тарихий ҳужжат\nПрезидентимиз Шавкат Мирзиёевнинг шу йил 2 октябрдаги “Кураш” миллий спорт турини янада ривожлантириш чора-тадбирлари тўғрисида”ги қарорини ўқиб...\nБугун мустақил Ўзбекистонимиз тараққиётнинг янги босқичига қадам қўймоқда. Ҳар кунимиз яхши бир янгиликдан, хушхабардан, орзулар рўёбидан, буюк келажакка умиддан бошланмоқда. Халқимизнинг бунёдкорлик салоҳияти, турли соҳаларда эришилаётган улкан ютуқлар, Ватанимиз обрўсининг халқаро майдонда кундан-кун юксалиб бораётгани қалбларимизни фахр-ифтихорга тўлдирмоқда.\nДавлатимиз раҳбарининг юқорида номи келтирилган тарихий ҳужжатни қабул қилгани миллий қадриятимиз – курашни чин дилдан яхши кўрадиган, уни ардоқлайдиган халқимиз учун яна бир улкан янгилик бўлгани шубҳасиз.\nЗеро, кураш ҳалоллик, олижаноблик, мардлик, юртпарварлик сингари бебаҳо фазилатларни ўзида мужассам қилган бобомерос қадриятдир.\nКурашнинг ўзи не бир замонлар билан курашиб, чархланиб, тобланиб, олис ва машаққатли йўлни босиб, шу кунларга етиб келгани тарихдан маълум. Уч ярим минг йиллик тарихи давомида у халқимиз турмуш тарзига сингиб, жисмонан ва маънан камолотга етакловчи қадрият, инсон ва табиат уйғунлиги, умид ва ишонч, ор-номус, ғурур, бағрикенглик, матонат ва садоқат тимсоли сифатида эъзозланди.\nБуни юртимиз ҳудудидан топилган ноёб археологик топилмалар, тарихий қўлёзмалар ҳам исботлайди. Кураш ҳақидаги илк маълумотлар Сурхон ва Зарафшон воҳалари, Фарғона водийси, Навоий вилоятидаги Сармишсой дараси ҳамда қатор қадимги аҳоли манзилгоҳларида аниқланган тасвирий санъат намуналари акс этган осори-атиқаларда, қоятошларда ва ғорларда учрайди.\nМинг йиллик «Алпомиш» достонида эса шундай лавҳа бор:\n«Уч шарт ўтди, кураш тараддудини кўриб ётибди. Ўн минг уйли Қўнғирот одами, қанча қалмоқнинг одами йиғилиб, Чилбир чўлига, Ойна кўлига томошамон тўлиб, раста-раста, даста-даста қур тортиб ўтирди. Томошамонлар: «Курашни кўрамиз. Тойчихоннинг алпи билан Қўнғиротдан келган ўзбекларнинг алпи кураш тушади, кураш жуда қизиқ бўлади...», – деб бари жам бўлади...»\nСоҳибқирон Амир Темур даврида кураш аскарларнинг ҳарбий ва жисмоний тайёргарлигини оширишнинг асосий усулларидан бири бўлган. Буюк аждодларимиз Абу Али Ибн Синонинг «Тиб қонунлари», Маҳмуд Кошғарийнинг «Девону луғатит турк», Алишер Навоийнинг «Хамса», Заҳириддин Муҳаммад Бобурнинг «Бобурнома» асарларида ҳам кураш ҳақида қимматли маълумотлар айтилган.\nМуқаддас заминимизда туғилиб ўсган, номлари афсонаю достонларга айланиб кетган ўнлаб баҳодирлар кураш орқали юртимизнинг донғини бутун оламга таратган.\nХалқимизда “Олтин зангламас” деган пурмаъно нақл бор. Кураш – мақсадига ҳалол йўл билан етишиш халқимизнинг тийнатига сингиб кетган юксак фазилат сифатида ажодлардан авлодларга ўтиб келаётган бебаҳо меросдир.\nШундай замонлар ҳам бўлдики, халқимизнинг илдизига болта урмоқчи бўлишди, кураш фақатгина тўй-томошаларда ўтказилди. Ана шундай долғали даврларда ҳам халқимиз ўзлигига, бобомерос тутумларига хиёнат қилмади. Давра қуриб, давра олиб, кураш тушаверди.\nАна шу давраларда ёзувчи Тоғай Муроднинг «Юлдузлар мангу ёнади» қиссасида айтилмишдай, одамларнинг, полвонларнинг қалб қўрида яшириниб ётган эзгу орзулар бўлди:\n“– Мўмин муаллим, мана, сиз ўқимишли одамсиз, уйингизда китобингиз кўп, деб эшитаман. Сиз айтинг, нега энди...ўзимизнинг олишни фақат тўйда ё «Ҳосил байрами»да кўрамиз? Ё, олишимиз спорт эмасми?\n– Спорт ҳам гапми, санъат! Кўряпсизми, Тиловбердининг ўйнаб олишувини...\n– Бали! Узоқларга қараб яшаймизу, оёғимиз остидаги гавҳарни кўрмаймиз.\n... – Масалан, дунёдаги кўпгина халқлар ўзларининг ҳеч бўлмаганда, битта спортини жаҳон миқёсига кўтарган. Биздан эса жаҳонга кўтарилган биттаям спорт тури йўқ...”\nАсардаги бу содда орзулар, тиниқ мақсадлар, аччиқ ҳақиқат бир пайтлар полвонман деган ҳар бир кишининг кўнглидан ўтган.\n– Истиқлол қуёши полвонлик йўлини тутиб, унга содиқ қолган халқимизнинг пешонасини ярқиратди, – дейди Кураш халқаро ассоциацияси асосчи раиси, замонавий кураш қоидалари муаллифи Комил Юсупов. – Авваллари курашга нисбатан панжа ортидан қаралар, фақат тўйлар ва сайллар доирасидагина кураш бўлиб ўтар эди. Халқаро мусобақалар у ёқда турсин, ҳатто республика биринчиликлари ҳам ўтказилмас эди. Курашни алоҳида спорт тури сифатида олиб чиқиш, дунёга тарғиб этиш ва келажакда Олимпия ўйинлари дастурига киритиш борасидаги ташаббусимизга ишонмаганлар, эртак сифатида қараганлар ҳам бўлгани рост. Мустақиллик шарофати билан миллий қадриятларимиздан бири – кураш янги спорт тури сифатида дунёга танилди. 1991 йил 17 сентябр куни кураш қоидаларининг энг биринчи варианти матбуотда эълон қилинган эди. Ана шу қоидалар асосида бугун саёрамизда ўзбекона сўзлар янграмоқда. Ўзбек кураши кенг ривож топмоқда.\nМустақилликнинг илк йилларидан бошлаб Ўзбекистон Республикаси Президенти соврини учун Шаҳрисабзда Амир Темур, Термиз шаҳрида Ҳаким ат-Термизий хотирасига бағишлаб халқаро турнирлар ташкил этилди. 1992-1998йилларда Жанубий Корея, Канада, Япония, Ҳиндистон, Америка, Россия каби мамлакатларда бўлиб ўтган йирик спорт анжуманларида ўзбек кураши кенг намойиш қилинди. Натижада 1998 йил 6 сентябрь куни Осиё, Европа ва Американинг 28 давлати вакиллари иштирокида ўтказилган таъсис конгрессида Кураш халқаро ассоциациясига (IKA) асос солинди. Давлатимизнинг бевосита қўллаб-қувватлаши натижасида кураш халқаро спорт тури сифатида кенг эътироф этилди, “кураш”, “ҳалол”, “таъзим”, “тўхта” ва “ёнбош” каби атамалар эса халқаро спорт луғати таркибидан мустаҳкам ўрин эгаллади.\nБиринчи Президентимиз Ислом Каримовнинг 1999 йил 1 май куни пойтахтимизда кураш бўйича биринчи жаҳон чемпионатининг тантанали очилиш маросимида «Мен ишонаман: дунёга машҳур паҳлавонларнинг бебаҳо хизматлари туфайли халқимиз маънавий турмуш тарзининг ажралмас қисмига айланган кураш бугундан эътиборан янги ҳаётини бошлайди, янада юксалади, жаҳон узра кенг тарқалиб, турли миллатларга мансуб миллионлаб кишиларнинг севимли машғулотига айланади», деган сўзлари ўз исботини топмоқда.\nКураш халқаро ассоциацияси бугунги кунда сайёрамизнинг бешта қитъасидаги 129 та миллий федерацияни бирлаштирган. Кураш бўйича жаҳон ва қитъа чемпионатлари, халқаро турнирлар юксак савияда ташкил этилаётир. Бу мусобақаларда дунёнинг барча қитъасидан номдор полвонлар камтарлик ва мардонаворлик билан таъзим қилиб, гиламга чиқмоқда, давра айланиб, кураш тушмоқда.\nБугунги кунга қадар дунёнинг кўплаб мамлакатларида кураш бўйича 500 дан ортиқ халқаро турнир ўтказилди. Юртдошларимиз орасидан 300 дан кўпроқ спортчи кураш бўйича жаҳон, Осиё чемпионатлари ва халқаро турнирларнинг ғолиб ва совриндорлари бўлди.\n2017 йил май ойида Термиз шаҳрида ўтган кураш бўйича Ўзбекистон Республикаси Президенти соврини учун Ҳаким ат-Термизий хотирасига бағишланган ХIII халқаро турнирда Жанубий Кореядан келган полвон Хан Су Ким шундай деган эди: “Кураш фалсафаси, моҳияти ва унинг жозибаси бутун дунёни лол қолдирмоқда. Халқингизнинг миллий спорт тури Жанубий Корея ёшлари орасида ҳам кенг оммалашган. Мени ҳам курашнинг мардлик, ҳалоллик, камтарлик каби эзгу фазилатлар билан йўғрилгани ўзига мафтун этган.”\nОлимп сари йўл\nБугун курашни халқаро спорт мусобақалари ва турнирлари дастурларига, келгусида эса Олимпия ўйинлари дастурига киритиш бўйича фаол тадбирлар амалга оширилмоқда.\n2010 йилда Кураш халқаро ассоциацияси Олимпия ўйинлари дастурига киритиш учун буюртма беришда муҳим талаб ҳисобланган Жаҳон допингга қарши агентлигининг эътирофига сазовор бўлди.\n2007-2008 йилларда Макао ва Вьетнамда ўтган II ва III Ёпиқ иншоотлардаги Осиё ўйинларида, 2009 йили Таиландда Жанговар яккакурашлар бўйича I Осиё ўйинларида, 2014 ва 2016 йилларда Таиланд ва Вьетнамда ўтган Осиё соҳил ўйинларида, 2013 йили Жанубий Кореяда ва 2017 йили Туркманистонда ўтказилган Ёпиқ иншоотларда ва жанг санъатлари бўйича Осиё ўйинларида кураш бўйича мусобақалар бўлиб ўтди.\n2017 йил 20 сентябрда Ашхобод шаҳрида бўлиб ўтган Осиё Олимпия кенгашининг 36-Бош ассамблеясида кураш миллий спорт тури тарихда илк бор XVIII ёзги Осиё ўйинлари дастурига расман киритилди.\n– Осиё олимпия кенгаши томонидан ҳар тўрт йилда ташкил этиладиган ва қитъа олимпиадаси сифатида эътироф этилган ёзги Осиё ўйинлари нуфузи ва аҳамияти жиҳатидан Олимпия ўйинларидан кейинги муҳим мусобақадир. Унда қитъамизнинг барча мамлакатларидан минглаб спортчилар иштирок этади. Шу боис мазкур ўйинлар дастуридан жаҳон миқёсида ўз ўрнига эга, барча қитъаларда ривожланиб бораётган спорт турлари жой олади, – деди Кураш халқаро ассоциацияси матбуот котиби Жамшид Намозов. – Курашнинг XVIII ёзги Осиё ўйинлари дастурига расман киритилиши бу йўналишда залворли қадам қўйилганидан, унинг халқаро спорт ҳамжамияти томонидан кенг эътироф этилаётганидан далолатдир.\nКурашнинг янги ҳаёти\nПрезидентимизнинг “Кураш” миллий спорт турини янада ривожлантириш чора-тадбирлари тўғрисида”ги тарихий қарорида сўнгги йилларда эришилган натижалар билан бирга мазкур спорт турининг янада ривожланишига тўсқинлик қилаётган камчиликлар ва уларни бартараф этиш, курашни аҳоли, айниқса, вояга етмаганлар ва ёшлар ўртасида янада ривожлантириш ҳамда оммалаштириш, ўсиб келаётган авлодда миллий ифтихор ва ватанпарварлик туйғусини мустаҳкамлаш, шунингдек, жамиятда соғлом турмуш тарзини тарғиб қилиш ва жаҳон спорт майдонида юқори натижаларга эришишни таъминлаш бўйича қатор вазифалар белгилаб қўйилди.\nҚарорда курашни оммалаштириш бўйича амалга оширилаётган ишлар замон талабларига жавоб бермаётгани, қобилиятли курашчиларни аниқлаш ва саралаш ҳамда уларнинг машқ қилиши, шунингдек, мураббий ва ҳакамларни тайёрлашнинг самарали механизмларини жорий этиш имконини берадиган клуб ва секцияларнинг яхлит тизими шакллантирилмагани, халқаро мусобақалар ғолиблари ва совриндорларини рағбатлантиришнинг самарали тизими жорий этилмагани, зарур моддий-техник база ва спорт инфратузилмасининг етарли эмаслиги, спорт анжомларини ишлаб чиқиш йўлга қўйилмаганлиги спортчилар машғулотларини талаб даражасида ташкил этишга ҳамда кураш бўйича халқаро мусобақаларни ўтказишга тўсқинлик қилаётгани таъкидланган.\n– Дарҳақиқат, курашни жаҳон миқёсида ривожлантириш ва оммалаштириш борасида кўплаб ишлар амалга оширилган ҳолда ушбу спорт турининг асл Ватани – мамлакатимизда ёшларни кураш билан шуғулланишга имконият яратиш, уларни ҳар томонлама қўллаб-қувватлаш борасида жиддий камчиликларга йўл қўйилди, – дейди мураббий Ризомат Солиев. – Ҳудудларда секциялар фаолияти курашнинг фидойи жонкуярларининг сайи-ҳаракатлари билангина юриб турди. Ҳатто, кураш юртимизда жорий қилинган уч босқичли узлуксиз спорт ўйинлари дастуридан ҳам чиқарилди. Натижада кўплаб полвонлар Олимпия ўйинлари дастуридан жой олган спорт турларига ўтиб кетишга мажбур бўлди.\nҚарорда белгиланган курашни янада ривожлантириш ва оммалаштириш бўйича комплекс чора-тадбирлар дастурини ишлаб чиқиш, Нукус шаҳри ва вилоят марказларида кураш миллий спорт тури марказлари, ҳар бир туман ва шаҳарда замонавий спорт клублари ва секцияларини ташкил этиш, кураш бўйича республика, халқаро мусобақа ва турнирларни доимий асосда ташкил этиш ва ўтказиш, ушбу спорт тури билан шуғулланувчи ёшларнинг олий ва ўрта махсус, касб-ҳунар таълими муассасаларига қабул квоталарини ошириш, жаҳон стандартларига жавоб берадиган “яктак” спорт кийимлари ва “кураш гилам”ларини ишлаб чиқаришни ташкил этиш, курашни “Умид ниҳоллари”, “Баркамол авлод” ва Универсиада спорт ўйинлари дастурига киритиш сингари кўплаб вазифалар келгусида курашнинг янада равнақ топишига, унинг ёшларимиз ҳаётида том маънода муҳим ўрин эгаллашига хизмат қилади.\n– Курашнинг Осиё ўйинларига расман киритилганидан бир қувонган бўлсак, Президентимизнинг янги қарор қабул қилганини эшитиб, севинчимиз икки ҳисса ошди, қалбимиз ғурур-ифтихорга тўлди, ўзимизга, спортчилик фаолиятимизга, келажагимизга бўлган ишончимиз мустаҳкамланди, – дейди Ёпиқ иншоотларда ва жанг санъатлари бўйича V Осиё ўйинлари ғолиби Муҳсин Ҳисомиддинов. – Ушбу тарихий қарор миллатимиз фахри бўлган курашнинг янги ҳаётини, янги тараққиёт даврини бошлаб берди. Энди ўз устимизда янада кўпроқ ишлаб, нуфузли мусобақаларда юқори натижаларга эришиш, Ватанимиз обрўсини янада юкслатириш учун катта куч, мақсад ва ишонч билан интиламиз.\nБайрам Айтмуродов, Муҳаммад Амин.